2004R0809 — MT — 24.03.2016 — 010.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B IR-REGOLAMENT TAL-KUMMISSJONI (KE) Nru 809/2004 tad-29 ta' April 2004 li jimplimenta d-Direttiva 2003/71/KE tal-Parlament Ewropew u tal-Kunsill dwar l-informazzjoni inkluża fil-prospetti u kif ukoll il-format, l-inkorporazzjoni b'referenza u l-pubblikazzjoni ta' prospetti bħal dawn u d-disseminazzjoni tar-reklami (Test b'relevanza għaż-ŻEE) (ĠU L 149 30.4.2004, p. 1)

Emendat bi:









▼B

IR-REGOLAMENT TAL-KUMMISSJONI (KE) Nru 809/2004

tad-29 ta' April 2004

li jimplimenta d-Direttiva 2003/71/KE tal-Parlament Ewropew u tal-Kunsill dwar l-informazzjoni inkluża fil-prospetti u kif ukoll il-format, l-inkorporazzjoni b'referenza u l-pubblikazzjoni ta' prospetti bħal dawn u d-disseminazzjoni tar-reklami

(Test b'relevanza għaż-ŻEE)







Il-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat id-Direttiva 2003/71/KE tal-Parlament Ewropew u tal-Kunsill ta' l-4 ta' Novembru 2003 dwar il-prospett li għandu jkun ippubblikat meta titoli jkunu offruti lill-pubbliku jew introdotti kummerċjalment u li tmemenda d-Direttiva 2001/34/KE ( 1 ), u b'mod partikolari l-Artikolu 5(5), l-Artikolu 7, l-Artikolu 10(4), l-Artikolu 11(3), l-Artikolu 14(8) u l-Artikolu 15(7) tagħhom, Wara li kkonsultat lill-Kumitat tar-Regolaturi ta' Titoli Ewropej (KERT) ( 2 ) għal parir tekniku, Billi: (1) Id-Direttiva 2003/71/KE tistabbilixxi l-prinċipji li għandhom ikunu osservati meta jitħejjew prospetti. Dawn il-prinċipji jeħtieġ li jkunu supplementati sa fejn jikkonċerna l-informazzjoni li għandha tingħata fihom, il-format u l-aspetti tal-pubblikazzjoni, l-informazzjoni li għandha tkun inkorporata b'referenza fi prospett u d-disseminazzjoni tar-reklami. (2) Skond it-tip ta' l-emittent jew it-titoli involuti, għandha tkun stabbilita tipoloġija ta' ħtiġijiet minimi ta' informazzjoni li tikkorrispondi għal dawk l-iskedi li fil-prattika huma l-aktar applikati. Dawn l-iskedi għandhom ikunu bbażati fuq il-punti ta' l-informazzjoni meħtieġa fl-“I standards ta' Żvelar tal-IOSCO għall-offerti trans-konfini u elenkus inizjali” (parti I) u dwar l-iskedi eżistenti tad-Direttiva 2001/34/KE tal-Parlament Ewropew u tal-Kunsill tat-28 ta' Mejju 2001 dwar id-dħul ta' titoli fil-elenkus uffiċjali tal-boroż u dwar l-informazzjoni li għandha tkun ippubblikata dwar dawn it-titoli. (3) L-informazzjoni mogħtija mill-emittent, l-offerent jew il-persuna li titlob li tidħol f'kummerċ f'suq regolat, skond dan ir-Regolament, għandha tkun suġġetta għad-disposizzjonijiet ta' l-Unjoni Ewropea dwar il-protezzjoni tad-data. (4) Għandha tingħata attenzjoni, f'dawk il-każi fejn il-prospett jikkonsisti f'dokumenti separati, id-duplikazzjoni ta' l-informazzjoni għandha tkun evitata; għal dan il-għan għandhom jitpoġġew skedi dettaljati separati għad-dokument ta' reġistrazzjoni u għan-nota tat-titoli, adattata għat-tipi partikolari ta' l-emittent u tat-titoli konċernati, sabiex ikun kopert kull tip ta' titolu. (5) L-emittent, l-offerent jew il-persuna li titlob li tidħol f'kummerċ f'suq regolat għandhom id-dritt li jinkludu fi prospett jew prospett bażi informazzjoni adizzjonali li tmur 'l hinn mill-punti ta' l-informazzjoni previsti fl-iskedi u fil-building blocks. Kwalunkwe informazzjoni addizzjonali pprovduta għandha tkun xierqa għat-tip tat-titoli jew in-natura ta' l-emittent involut. (6) F'ħafna każi, minħabba l-varjetà ta' l-emittenti, it-tipi tat-titoli, l-involviment jew le ta' terza persuna bħala garanti, jekk hemm elenku jew le eċċ, skeda waħda ma tagħtix l-informazzjoni xierqa għal investitur li jagħmel id-deċiżjoni ta' investiment tiegħu. Għalhekk għandha tkun possibbli il-kombinazzjoni ta' l-iskedi varji. Għandha tkun stabbilita tabella bla tmiem ta' kombinazzjonijiet, li tipprovdi kombinazzjonijiet differenti ta' skedi possibbli u “building blocks” għall-ħafna mit-tipi differenti ta' titoli, sabiex tassisti lill-emittenti meta jħejju l-prospett. (7) L-iskeda tad-dokument ta' reġistrazzjoni ta' l-ishma għandha tkun applikabbli lill-ishma u titoli oħrajn trasferibbli ekwivalenti għall-ishma imma anke għal titoli oħrajn li jippermettu adeżjoni għall-kapital ta' l-emittent permezz ta' konverżjoni jew skambju. Fil-każ ta' l-aħħar din l-iskeda m' għandhiex tintuża meta l-ishma primarji li għandhom jiġu offruti ikunu diġa nħarġu qabel il-ħruġ tat-titoli li jippermettu adeżjoni għall-kapital ta' l-emittent; madankollu din l-iskeda għandha tintuża meta l-ishma ggarantiti li għandhom jiġu offruti ikunu diġa nħarġu imma għadhom mhux introdotti kummerċjalment f'suq regolat. (8) L-iżvelar volontarju tat-tbassir tal-profitt fid-dokument ta' reġistrazzjoni ta' l-ishma għandu jkun ippreżentat b'mod konsistenti u komparabbli u għandu jkun akkumpanjat b'dikjarazzjoni ippreparata minn accountants jew awdituri indipendenti. Din l-informazzjoni m'għandhiex tkun konfuża ma' l-iżvelar ta' xejriet magħrufa jew informazzjoni oħra fattwali b'impatt materjali fuq il-prospetti ta' l-emittenti. Barra minn hekk, għandhom jipprovdu spejgazzjoni dwar kwalunkwe tibdil fil-politika ta' żvelar li tikkonċerna t-tbassir tal-profitt meta tissupplementa prospett jew it-tħejjija ta' prospett. (9) Hija meħtieġa informazzjoni finanzjarja pro forma f'każ ta' tibdil gross sinifikanti, i. e. varjazzjoni ta' aktar minn 25 % relattiva għal indikatur wieħed jew aktar tad-daqs tal-kummerċ ta' l-emittent, fis-sitwazzjoni ta' emittent minħabba xi operazzjoni partikolari, bl-eċċezzjoni ta' dawk is-sitwazzjonijiet fejn ikun jinħtieġ ikkontjar magħqud. (10) L-iskeda għan-nota ta' l-ishma tat-titoli għandha tkun applikabbli lil kwalunkwe klassi ta' ishma minħabba li tikkunsidra l-informazzjoni dwar id-deksrizzjoni tad-drittijiet marbuta mat-titoli u l-proċedura għall-eserċitar ta' kwalunkwe drittijiet marbuta mat-titoli. (11) Xi titoli ta' debitu bħall-bonds strutturati jiġbru fihom ċertu elementi ta' titolu derivattiv, għalhekk għandhom ikunu nklużi ħtiġijiet addizzjonali ta' żvelar li jikkonċernaw lill-komponent derivattiv fil-ħlas ta' l-imgħax fl-iskeda tan-nota tat-titoli għal titoli ta' debitu. (12) Il-“building blocks” addizzjonali li jikkonċernaw il-garanzija għandhom japplikaw għall-kwalunkwe obbligazzjoni skond kwalunkwe tip ta' titolu. (13) Id-dokument ta' reġistrazzjoni tat-titoli ggarantiti b'attiv m'għandux japplika għall-bonds fuq self ta' proprjetà kif previst f'Artikolu 5(4)(b) tad-Direttiva 2003/71/KE u bonds oħrajn koperti. L-istess għandu japplika għall-“building blocks” addizzjonali għat-titoli ggarantiti b'attiv li jridu jkunu kkombinati man-nota tat-titoli għat-titoli ta' debitu. (14) Investituri fi kwantitjiet kbar għandhom jitħallew jagħmlu d-deċiżjoni ta' investiment tagħhom fuq elementi oħrajn u differenti minn dawk ikkunsidrati mill-investituri fi kwantitajiet zgħar. Għalhekk jeħtieġ kontenut differenzat tal-prospett għal titoli ta' debitu u derivattivi immirat għal dawk l-investituri li jixtru titoli ta' debitu jew titoli derivattivi b'denominazzjoni kull unità ta' mill-anqas EUR 50 000 jew denominazzjoni f'munita oħra iżda l-valur ta' din id-denominazzjoni minima meta kkonvertita f'EWRO jammonta għal mill-anqas EWRO 50 000 . (15) Fil-kuntest tar-riċevuti depositorji, għandha titpoġġa emfażi fuq l-emittent ta' l-ishma primarji u mhux fuq l-emittent tar-riċevuta depositorja. Fejn ikun hemm rikors legali għad-depositu minbarra ksur ta' l-obbligi ta' fiduċja jew ta' aġenzija tiegħu, it-taqsima tal-fatturi ta' riskju fil-prospett għandu jkun fiha l-informazzjoni sħiħa dwar dan il-fatt u fuq iċ-ċirkostanzi ta' dan ir-rikors. Meta jitħejja prospett bħala dokument tripartit (i.e. dokument ta' reġistrazzjoni, nota tat-titoli u sommarju), id-dokument ta' reġistrazzjoni għandu jkun limitat għall-informazzjoni dwar id-depositu. (16) L-iskeda tad-dokument ta' reġistrazzjoni tal-banek għandha tkun applikabbli għall-banek minn pajjiżi terzi li ma jaqgħux fid-definizzjoni ta' istituzzjoni ta' kreditu prevista f'Artikolu 1(1)(a) tad-Direttiva 2000/12/KE tal-Parlament Ewropew u tal-Kunsill ta' l-20 ta' Marzu 2000 dwar it-teħid u t-tmexxija tal-kummerċ ta' istituzzjonijiet ta' kreditu ( 3 ) imma li għandhom l-uffiċċju rreġsitrat tagħhom fi l-Istat li huma membru ta' l-OKED. (17) Jekk xi aġent bi skop speċjali joħroġ titoli ta' debitu u derivattivi iggarantiti minn xi bank, m'għandux juża l-iskeda tad-dokument ta' reġistrazzjoni tal-banek. (18) L-iskeda “nota tat-titoli għal titoli derivattivi” għandha tkun applikabbli għal titoli li m'humiex koperti bi skedi oħrajn u building blocks. L-iskop ta' din l-iskeda huwa ddeterminat bir-referenza liż-żewġ kategoriji ġeneriċi oħrajn ta' ishma u titoli ta' debitu. Sabiex tipprovdi spjegazzjoni ċara u komprensiva biex tgħin lill-investituri jifhmu kif huwa affetwat il-valur ta' l-investiment tagħhom mill-valur tal-garanzija, l-emittenti għandhom jitħallew jużaw eżempji xierqa fuq bażi voluntarja. Bħala eżempju, għal xi titoli derivattivi kumplessi, l-eżempji jistgħu ikunu l-aktar mod effettiv biex tkun spjegata in-natura ta' dawn it-titoli. (19) L-informazzjoni addizzjonali “building blocks” fuq is-sehem iggarantit għal ċertu titoli ekwità għandha tiżdied fuq in-nota tat-titoli għat-titoli ta' debitu jew l-istrumenti ta' sostituzzjoni li jirreferu għall-“informazzjoni meħtieġa dwar il-garanzija” tan-nota tat-titoli ta' l-iskeda għal titoli derivattivi, li jiddipendu fuq il-karatteristiċi tat-titoli maħruġa. (20) L-Istati Membri u l-awtoritajiet reġjonali jew lokali huma barra mill-iskop tad-Direttiva 2003/71/KE. Madankollu, jistgħu jagħżlu li jipproduċu prospett skond din id-Direttiva. Emittenti sovrani ta' pajjiżi terzi u l-awtoritajiet reġjonali jew lokali tagħhom huma barra mill-iskop tad-Direttiva 2003/71/KE u huma obbligati li jipproduċu prospett jekk jixtiequ jagħmlu offerta pubblika ta' titoli fil-Komunità jew jixtiequ li t-titoli tagħhom jiġu introdotti kummerċjalment f'suq regolat. Għall dawk il-każi, għandhom jintużaw skedi partikolari għat-titoli maħruġa mill-Istati, l-awtoritajiet reġjonali u kummerċjali tagħhom u minn korpi internazzjonali pubbliċi. (21) Prospett bażi u t-termini finali tiegħu għandhu jkun fih l-istess informazzjoni bħal prospett. Il-prinċipji ġenerali applikabbli għall-prospett huma applikabbli wkoll għat-termini finali. Minkejja dan, fejn it-termini finali m'humiex inklużi fil-prospett bażi m'għandhomx bżonn li jkunu approvati mill-awtorità kompetenti. (22) Għal xi kategoriji ta' emittenti l-awtorità kompetenti għandu jkollha d-dritt li titlob informazzjoni adattata li tmur 'l hinn mill-punti ta' informazzjoni inklużi fl-iskedi u l-building blocks minħabba n-natura partikolari ta' l-attivitajiet imwettqa minn dawk l-emittenti. Hija meħtieġa lista preċiża u ristrettiva ta' l-emittenti li għalihom tista' tkun meħtieġa informazzjoni adattata. Il-ħtiġijiet ta' l-informazzjoni adattata għal kull kategorija ta' emittenti inkluża f'din il-lista għandha tkun xierqa u proporzjonata skond it-tip ta' kummerċ involut. Il-Kumitat tar-Regolaturi ta' Titoli Ewropej jista' jipprova b'mod attiv li jilħaq konverġenza fuq dawn il-ħtiġijiet ta' informazzjoni fi ħdan il-Komunità. L-inklużjoni ta' kategoriji ġodda fil-lista għandha tkun ristretta għal dawk il-każi fejn dan huwa ġġustifikat. (23) Fil-każ ta' tipi kompletament ġodda ta' titoli li ma jistgħux ikunu koperti mill-iskedi eżistenti jew xi waħda mill-kombinazzjonijiet tagħhom, l-emittent għandu xorta jkollu l-possibiltà li japplika għall-approvazzjoni ta' prospett. F'dawk il-każi huwa għandu jitħalla jiddiskuti ma' l-awtorità kompetenti il-kontenut ta' l-informazzjoni li għandha tkun ipprovduta. Il-prospett approvat mill-awtorità kompetenti taħt dawk iċ-ċirkostanzi għandu jibbenefika minn passaport wieħed stabbilit fid-Direttiva 2003/71/KE. L-awtorità kompetenti għandha dejjem tipprova ssib similaritajiet u dejjem tuża skedi eżistenti kemm jista' jkun. Kwalunkwe ħtiġijiet addizzjonali ta' informazzjoni għandhom ikunu proporzjonati u xierqa għat-tip tat-titoli involuti. (24) Ċertu punti ta' informazzjoni mitluba fl-iskedi u l-building blocks jew punti ta' informazzjoni ekwivalenti m'humiex relevanti għal titolu partikolari u għalhekk jista' ma jkunx applikabbli f'xi każi speċifiċi; f'dawk il-każi l-emittent għandu jkollu l-possibilità li jħalli din l-informazzjoni barra. (25) Il-flessibilità imtejba fl-artikulazzjoni tal-prospett bażi bit-termini finali tiegħu imqabbel ma' prospett ta' ħarġa waħda m'għandux ifixkel l-adeżjoni faċli għall-materjal ta' l-informazzjoni għall-investituri. (26) Dwar il-prospetti bażi, għandu jkun iċċarat b'mod identifikabbli faċilment liema tip ta' informazzjoni tkun trid tiġi nkluża bħala termini finali. Din il-ħtieġa għandha tkun ssodisfata b'numru ta' modi differenti, bħala eżempju, jekk il-prospett bażi fih spazji vojta biex tiddaħħal kwalunkwe informazzjoni fit-termini finali jew jekk il-prospett bażi fih lista ta' l-informazzjoni nieqsa. (27) Fejn dokument wieħed jinkludi aktar minn prospett bażi wieħed u koll prospett bażi ikun jeħtieġ l-approvazzjoni ta' awtorità kompetenti differenti ta' l-oriġini, l-awtoritajiet kompetenti rispettivi għandhom jaġixxu f'koperazzjoni u, fejn meħtieġ, jittrasferixxu l-approvazzjoni tal-prospett skond l-Artikolu 13(5) tad-Direttiva 2003/71/KE, sabiex l-approvazzjoni minn awtorità kompetenti waħda biss tkun suffiċjenti għad-dokument kollu. (28) Informazzjoni finanzjarja storika kif meħtieġa fl-iskedi għandha prinċipalment tkun ippreżentata skond ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' l-i standard internazzjonali ta' l-ikkontjar ( 4 ) jew l-i standards ta' l-ikkontjar ta' l-Istati Membri. Għandhom jiġu stabbiliti, madankollu, ħtiġijiet speċifiċi għal emittenti ta' pajjiżi terzi. (29) Għall-iskopijiet tal-pubblikazzjoni tad-dokument imsemmi f' Artikolu 10 tad-Direttiva 2003/71/KE, l-emittenti għandhom jitħallew jagħżlu il-metodu tal-pubblikazzjoni li huma jikkunsidraw bħala adegwat fost dawk imsemmija f'Artikolu 14 ta' dik id-Direttiva. Fl-għażla tal-metodu tal-pubblikazzjoni għandhom jikkunsidraw l-għan tad-dokument u l-investituri għandu jkollhom permess għal adeżjoni mgħaġġla u kost-effiċjenti għal dik l-informazzjoni. (30) L-għan ta' l-inkorporazzjoni b'referenza, kif prevista f'Artikolu 11 tad-Direttiva 2003/71/KE, huwa li jissimplifika u jnaqqas l-ispejjeż tat-tħejjija ta' prospett; madankollu dan l-għan m'għandux jinkiseb għad-detriment ta' interessi oħrajn li l-prospett huwa intenzjonat li jipproteġi. Bħala eżempju, il-fatt li l-lok naturali ta' l-informazzjoni meħtieġa huwa l-prospett, u li l-informazzjoni għandha tkun ippreżentata f'forma faċli u kompresiva, għandhom ikunu kkunsidrati wkoll. Għandha tingħata attenzjoni partikolari lill-ligwa użata għall-informazzjoni inkorporata b'referenza u l-konsistenza tagħha mal-prospett innifsu. L-informazzjoni inkorporata b'referenza tista' tirreferi għal informazzjoni storika, madankollu jekk din l-informazzjoni m'hijiex aktar relevanti minħabba bidla materjali, dan għandu jissemma b'mod ċar fil-prospett u l-informazzjoni aġġornata għandha tiġi pprovduta wkoll. (31) Fejn prospett huwa ppubblikat f'forma elettronika, huma meħtieġa miżuri addizzjonali ta' sigurtà meta mqabbel ma' mezzi tradizzjonali ta' pubblikazzjoni, billi jintużaw l-aħjar prattiċi disponibbli, sabiex tinżamm l-integrità ta' l-informazzjoni, biex tkun evitata manipulazzjoni jew modifikazzjoni minn persuni mhux awtorizzati, biex ikun evitat li tinbidel il-komprensibilità tagħha u biex wieħed jeħles minn konsegwenzi kuntrarji possibbli minn approċċi differenti ta' titoli offruti lill-pubbliku f'pajjiżi terzi. (32) Il-ġurnal magħżul għall-pubblikazzjoni tal-prospett għandu jkollu firxa wiesgħa ta' distribuzzjoni u cirkolazzjoni kbira. (33) Stat Membru ta' l-oriġini għandu jitħalla jitlob il-pubblikazzjoni ta' avviż li jgħid kif tqiegħed għad-disposizzjoni l-prospett u minn fejn jista'jinkiseb mill-pubbliku. Fejn l-Istat Membru ta' l-oriġini jitlob il-pubblikazzjoni ta' avviżi fil-leġislazzjoni tiegħu, il-kontenut ta' avviż bħal dan għandu jinżamm sal-punti meħtieġa ta' l-informazzjoni sabiex tkun evitata duplikazzjoni mas-sommarju. Dawn l-Istati Membri ta' l-oriġini jistgħu jitolbu wkoll li jiġi ppublikat avviż addizzjonali dwar it-termini finali ta' prospett bażi. (34) Sabiex tkun iffaċilitata iċ-ċentralizzazzjoni ta' l-informazzjoni utli għall-investituri għandha tkun inkluża referenza fil-lista tal-prospetti approvati li tkun impoġġija fuq il-websajt ta' l-awtorità kompetenti ta' l-Istat Membru ta' l-oriġini, li tindika kif prospett kien ippubblikat u minn fejn jista' jinkiseb. (35) L-Istati Membri għandhom jiżguraw konformità effettiva mar-regoli tar-reklamar li jikkonċernaw l-offerti pubbliċi u d-dħul f'kummerċ f'suq regolat. Għandha tinkiseb kordinazzjoni xierqa bejn l-awtoritajiet kompetenti f'offerti trans-konfini jew dħul f'kummerċ trans-konfini. (36) Minħabba l-intervall bejn il-bidu fis-seħħ tar-Regolament (KE) No 1606/2002 u l-produzzjoni ta' uħud mill-effetti tiegħu, għandhom ikunu previsti numru ta' arranġamenti transitorji għall-informazzjoni finanzjarja storika inkluża fi prospett, sabiex ikun evitat piż eċċessiv fuq l-emittenti u jitħallew jadattaw il-mod kif jippreparaw u jippreżentaw l-informazzjoni finanzjarja storika f'perjodu ta' żmien raġonevoli wara il-bidu fis-seħħ tad-Direttiva 2003/71/KE. (37) L-obbligazzjoni li tissemma mill-ġdid fi prospett l-informazzjoni finanzjarja storika skond ir-Regolament (KE) Nru 1606/2002 ma tkoprix titoli b'denominazzjoni kull unità ta' mill-anqas EUR 50000; konsegwentament arranġamenti transitorji bħal dawn m'humiex meħtieġa għal titoli bħal dawn. (38) Għal raġunijiet ta' koerenza huwa xieraq li dan ir-Regolament jibda japplika mid-data tat-trasposizzjoni tad-Direttiva 2003/71/KE. (39) Billi il-miżuri previsti f'dan ir-Regolament huma skond l-opinjoni tal-Kumitat Ewropew tat-Titoli, Billi: ADOTTAT DAN IR-REGOLAMENT:







KAPITOLU I

Materji tas-suġġett u definizzjonijiet

Artikolu 1

Materji tas-suġġett

Dan ir-Regolament jistabbilixxi:

1. il-format tal-prospett imsemmi f'Artikolu 5 tad-Direttiva 2003/71/KE;

2. il-ħtiġijiet ta' l-informazzjoni minimi li għandhom ikunu inklużi fi prospett previsti f'Artikolu 7 tad-Direttiva 2003/71/KE;

▼M5 —————

▼B

4. il-modalitajiet li magħhom l-informazzjoni tista' tkun inkorporata b'referenza fi prospett previsti f'Artikolu 11 tad-Direttiva 2003/71/KE;

▼M10 —————

▼B

Artikolu 2

Definizzjonijiet

Għall-iskopijiet ta' dan ir-Regolament, id-definizzjonijiet li ġejjin għandhom japplikaw b'żieda ma' dawk stabbiliti fid-Direttiva 2003/71/KE:

1. “skeda” tfisser lista tal-ħtiġijiet ta' l-informazzjoni minimi adattati għan-natura partikolari tat-tipi differenti ta' l-emittenti u/jew it-titoli differenti involuti;

2. “building block” tfisser lista tal-ħtiġijiet ta' l-informazzjoni addizzjonali, mhux inkluża f'xi waħda mill-iskedi, li għandha tiżdied ma' waħda jew aktar mill-iskedi, skond il-każ, li tiddependi fuq it-tip ta' l-istrument u/jew operazzjoni li għalihom jitħejja prospett jew prospett bażi;

3. “fatturi ta' riskju” tfisser lista ta' riskji li huma speċifiċi għas-sitwazzjoni ta' l-emittent u/jew it-titoli u li huma materjali biex jittieħdu deċiżjonijiet ta' investiment;

4. “aġent bi skop speċjali” tfisser emittent li l-oġġetti u l-iskopijiet tiegħu huma primarjament il-ħruġ tat-titoli;

5. “titoli ggarantiti b'attiv” tfisser titoli li: (a) jirrapreżentaw xi interess f'attiv, inkluż kwalunkwe dritijiet intenzjonati biex jiżguraw li jingħata s-servizz ta', jew li jiġu riċevuti jew il-prontezza tar-riċevuti mis-sidien ta' l-attiv ta' ammonti pagabbli wara dan; jew (b) huma ggarantiti b'attiv u li t-termini tiegħu jipprovdu pagamenti li jikkonċernaw pagamenti jew tbassir raġonevoli ta' pagamenti kkalkulati b'referenza għall-attiv identifikat jew identifikabbli;

6. “impriża ta' l-investiment kollettiv taħt umbrella” tfisser impriża ta' investiment kollettiv investit f'impriża waħda jew aktar ta' investiment kollettiv, li l-attiv tagħhom jikkonsisti fi klassi(jiet) jew deskrizzjoni(jiet) separati ta' titoli;

7. “impriża ta' l-investiment kollettiv fuq proprjetà” tfisser impriża ta' investiment kollettiv li l-għan ta' l-investiment tagħha huwa l-parteċipazzjoni fiż-żamma ta' propjetà għal żmien twil;

8. “korp internazzjonali pubbliku” tfisser entità legali ta' natura pubblika stabbilita bi trattat internazzjonali bejn Stati sovrani u li minnhom Stat Membru jew aktar huma membri;

9. “reklam” tfisser avviżi: (a) li jikkonċernaw offerta speċifika ta' titoli lill-pubbliku jew dħul f'kummerċ f'suq regolat; u (b) li jfittxu li jippromwovu speċifikament is-sottoskrizzjoni potenzali jew l-akkwist ta' titoli.

10. “tbassir tal-profitt” tfisser forma ta' kliem li tiddikjara espressivament jew b'implikazzjoni tindika figura jew figura minima jew massima dwar il-livell tal-profitt jew telf mistenni għall-perjodu finanzjarju kurrenti u/jew il-perjodi finanzjarji sussegwenti għal dak il-perjodu, jew ikollha informazzjoni li minnha ikun jista' jsir kalkolu ta' tali figura dwar profitti jew telf futuri, anke jekk l-ebda figura partikolari ma tissemmau l-kelma “profitt” ma tintużax.

11. “stima tal-profitt” tfisser tbassir tal-profitt għal perjodu finanzjarju li jkun skada u li għalih ikunu għadhom ma ġew ippubblikati ebda riżultati.

12. “informazzjoni regolata” tfisser l-informazzjoni kollha li l-emittent, jew kwalunkwe persuna li tkun applikat biex iddaħħal titoli għal kummerċ f'suq regolat mingħajr il-permess ta' l-emittent, ikunu mitluba li jiżvelaw skond id-Direttiva 2001/34/KE jew skond l-Artikolu 6 tad-Direttiva 2003/6/KE tal-Parlament Ewropew u tal-Kunsill.

▼M5

13. “Ħruġ ta’ drittijiet”, tfisser kwalunkwe ħruġ ta’ drittijiet statutorji ta’ prelazzjoni li jippermetti s-sottoskrizzjoni ta’ ishma ġodda u huwa indirizzat biss lill-azzjonisti eżistenti. Il-ħruġ ta’ drittijiet jinkludi wkoll ħruġ fejn id-drittijiet statutorji ta’ prelazzjoni jiġu annullati u sostitwiti bi strument jew dispożizzjoni li tagħti kważi l-istess drittijiet lill-azzjonisti eżistenti meta dawak id-drittijiet jilħqu l-kundizzjonijiet li ġejjin: (a) l-azzjonisti jiġu offruti d-drittijiet b’xejn; (b) l-azzjonisti jkunu intitolati li jieħdu ishma ġodda fi proporzjon mal-holdings eżistenti tagħhom, jew, fil-każ ta’ titoli oħra li jagħtu dritt ta’ parteċipazzjoni fil-ħruġ tal-ishma, fi propozjon għall-intitolamenti tagħhom għall-ishma sottostanti; (c) id-drittijiet ta’ sottoskrizzjoni jkunu negozjabbli u trasferibbli jew, jekk le, l-ishma li jirriżultaw mid-drittijiet jinbiegħu fl-aħħar tal-perjodu tal-offerta għall-benefiċċju ta’ dawk l-azzjonisti li ma ħadux dawk l-intitolamenti; (d) l-emittent jista’, fir-rigward tal-intitolamenti msemmija fil-punt (b), li jimponi limiti jew restrizzjonijiet jew l-esklużjonijiet u jagħmlu arranġamenti li jikkunsidra xierqa biex jittratta mal-ishma tat-teżor u d-drittijiet frazzjonali, u mar-rekwiżiti stabbiliti mil-liġi jew minn awtorità regolatorja fi kwalunkwe pajjiż jew territorju; (e) il-perjodu minimu matul liema l-ishma jistgħu jiġu akkwistati jkun simili għall-perjodu għall-akkwist ta’ drittijiet statutorji ta’ prelazzjoni skont l-Artikolu 29(3) tad-Direttiva tal-Kunsill 77/91/KEE ( 5 ); (f) wara l-iskadenza tal-perjodu tal-eżerċizzju, id-drittijiet jiskadu.

Artikolu 2a

Kategoriji ta’ informazzjoni fil- prospett bażi u t-termini finali

1. Il-kategoriji stabbiliti fl-Anness XX għandhom jiddeterminaw il-grad ta’ flessibbiltà li permezz tiegħu l-informazzjoni tista’ tingħata fil-prospett bażi jew it-termini finali. Il-kategoriji għandom jiġu definiti kif ġej:

(a) “Kategorija A” tfisser l-informazzjoni rilevanti li għandha tkun inkluża fil-prospett bażi. Din l-informazzjoni ma tistax titħalla barra biex tiddaħħal aktar tard fit-termini finali.

(b) “Kategorija B” tfisser li l-prospett bażi għandu jinkludi l-prinċipji ġenerali kollha marbuta mal-informazzjoni meħtieġa u biss id-dettalji li mhumiex magħrufa fiż-żmien l-approvazzjoni tal-prospett bażi jistgħu jitħallew barra biex jiddaħħlu aktar tard fit-termini finali.

(c) “Kategorija C” tfisser li l-prospett bażi jista’ jinkludi biss spazju riservat biex tiddaħħal aktar tard l-informazzjoni li ma kinetx magħrufa fiż-żmien l-approvazzjoni tal-prospett bażi. Tali informazzjoni rilevanti għandha imbagħad tiġi inkluża fit-termini finali.

2. Fejn il-kondizzjonijiet tal-Artikolu 16(1) tad-Direttiva 2003/71/KE japplikaw għandu jkun meħtieġ suppliment.

Fejn dawk il-kundizzjonijiet ma japplikawx, l-emittent, offerent jew il-persuna li tkun qed titlob għall-ammissjoni għan-negozjar f’suq regolat għandha tippubblika avviż tal-bidla.

▼B







KAPITOLU II

Informazzjoni minima

▼M5

Artikolu 3

L-informazzjoni minima li għandha tiġi inkluża fi prospett

Prospett għandu jitħejja billi tintuża skeda waħda jew permezz ta’ taħlita tal-iskedi u l-komponenti stipulati f’dan ir-Regolament.

▼M6

Prospett għandu jkun fih il-punti ta’ informazzjoni meħtieġa fl-Annessi I sa XVII u fl-Annessi XX sa XXX skont it-tip ta’ emittent jew ħruġ u titoli involuti. Soġġett għall-Artikolu 4a(1), awtorità kompetenti ma għandhiex teħtieġ li prospett jinkludi punti ta’ informazzjoni li mhumiex inklużi fl-Annessi I sa XVII jew fl-Annessi XX sa XXX.

▼M5

Sabiex tiġi żgurata l-konformità mal-obbligu msemmi fl-Artikolu 5(1) tad-Direttiva 2003/71/KE, l-awtorità kompetenti tal-Istat Membru tad-domiċilju, meta tapprova prospett bażi skont l-Artikolu 13 ta’ dik id-Direttiva, tista’ tirrikjedi, fuq bażi ta’ każ b’każ, li tiġi kompluta l-informazzjoni provduta mill-emittent, l-offerent jew il-persuna li qed titlob għall-ammissjoni għan-negozjar f’suq regolat, għal kull wieħed mill-punti tal-informazzjoni.

Fejn l-emittent, l-offerent jew il-persuna li qed titlob għall-ammissjoni għan-negozjar f’suq regolat hi mitluba tinkludi sommarju ta’ prospett, skont l-Artikolu 5(2) tad-Direttiva 2003/71/KE, l-awtorità kompetenti tal-Istat Membru tad-domiċilju, meta tapprova dak il-prospett skont l-Artikolu 13 ta’ dik id-Direttiva, tista’ tirrikjedi, fuq bażi ta’ każ b’każ, li ċerta informazzjoni provduta fil-prospett, tiġi inkluża wkoll fis-sommarju.

▼B

Artikolu 4

L-iskeda tad-dokument ta' reġistrazzjoni ta' l-ishma

1. Għad-dokument ta' reġistrazzjoni ta' l-ishma għandha tingħata l-informazzjoni skond l-iskeda stabbilita fl-Anness I.

2. L-iskeda stabbilita fil-paragrafu 1 għandha tapplika għal li ġej:

(1) ishma u titoli trasferibbli oħrajn ekwivalenti għal ishma;

(2) titoli oħrajn li huma konformi mal-kondizzjonijiet li ġejjin: (a) jistgħu ikunu kkonvertiti jew skambjati f'ishma jew titoli trasferibbli oħrajn ekwivalenti għal ishma, skond id-diskrezzjoni ta' l-emittent jew l-investitur, jew fuq il-bażi tal-kondizzjonijiet stabbiliti fil-mument tal-ħruġ, jew billi jagħtu, bi kwalunkwe mod ieħor jew, il-possibilità li jkunu akkwistati ishma jew titoli trasferibbli oħrajn ekwivalenti għal ishma; u (b) iżda li dawn l-ishma jew titoli trasferibbli oħrajn ekwivalenti għal ishma jinħarġu jew se jinħarġu mill-emittent tat-titolu u għadhom ma ġewx ikkummerċjati f'suq regolat jew suq ekwivalenti barra l-Komunità fil-ħin ta' l-approvazzjoni tal-prospett li jkopri t-titoli, u li l-ishma primarji jew titoli trasferibbli oħrajn ekwivalenti għal ishma jistgħu ikunu forniti u riżolti fiżikament.

▼M2

Artikolu 4a

Dokument ta’ skeda għar-reġistrazzjoni ta’ ishmaf’każijiet ta’ storja finanzjarja kumplessajew impenn finanzjarju importanti

1. Meta t-titolu jkun kopert mill-Artikolu 4(2) u l-emittent ikollu storja finanzjarja kumplessa, jew għamel impenn finanzjarju importanti, u b’konsegwenza huwa neċessarju li fid-dokument ta' reġistrazzjoni jkun hemm inkluż ċerti elementi ta' informazzjoni finanzjarja rigward entità oħra għajr l-emittent, sabiex jiġi sodisfatt l-obbligu stipulat fl-Artikolu 5(1) tad-Direttiva 2003/71KE, dawk l-elementi ta’ informazzjoni finanzjarja għandhom jitqiesu li jirreferu għall-emittent. L-awtorità kompetenti ta’ l-Istat Membru ospitanti għandha, f’każijiet bħal dawn titlob lill-emittent, lill-offerent jew lill-persuna li titlob l-ammissjoni għall-kummerċ, tinkludi dawk l-elementi ta' informazzjoni fid-dokument ta' reġistrazzjoni.

Dawk l-elementi ta’ informazzjoni finanzjarja jistgħu jinkludu informazzjoni pro forma mfassla b’konformità ma’ l-Anness II. F’dan il-kuntest, meta l-emittent ikun għamel impenn finanzjarju importanti, kull informazzjoni pro forma trid turi l-effetti mbassra tat-transazzjoni li l-emittent ikun ftiehem li ser jagħmel, u r-referenzi f'Anness II għal “it-transazzjoni” għandhom jinqraw skond dan.

2. ►M5 L-awtorità kompetenti għandha tibbaża kwalunkwe talba skont l-ewwel subparagrafu tal-paragrafu 1 fuq ir-rekwiżiti stabbiliti fil-punt 20.1 tal-Anness I, il-punt 15.1 tal-Anness XXIII, il-punt 20.1 tal-Anness XXV, il-punt 11.1 tal-Anness XXVII u l-punt 20.1 tal-Anness XXVIII fir-rigward tal-kontenut tal-informazzjoni finanzjarja u l-prinċipji applikabbli tal-kontabbiltà u tal-awditjar, soġġett għal kwalunkwe modifika li tkun xierqa fid-dawl ta’ kwalunkwe wieħed mill-fatturi li ġejjin: ◄

(a) in-natura tat-titoli;

(b) in-natura u l-firxa ta’ informazzjoni li tkun diġà qiegħda fil-prospett, u l-eżistenza ta’ informazzjoni finanzjarja rigward entità oħra għajr l-emittent f’forma li tista’ tkun inkluża fi prospett mingħajr modifika;

(c) il-fatti tal-każ, inkluż is-sustanza ekonomika tat-transazzjonijiet li bihom l-emittent jkun akkwista jew iddispona mill-intrapriża tan-negozju tiegħu jew kwalunkwe parti minnha, u n-natura speċifika ta’ dik l-intrapriża;

(d) il-kapaċità ta’ l-emittent li jikseb informazzjoni finanzjarja rigward entità oħra bi sforz raġonevoli.

Meta, fil-każ individwali, l-obbligu stipulat f'Artikolu 5(1) tad-Direttiva 2003/71/KE jista’ jitħares b’iktar minn mod wieħed, il-preferenza għandha tingħata lill-irħas jew l-inqas mod oneruż.

3. Il-paragrafu 1 huwa mingħajr preġudizzju għar-responsabbiltà skond il-liġi nazzjonali ta’ kwalunkwe persuna, inklużi l-persuni msemmija f’Artikolu 6(1) tad-Direttiva 2003/71/KE, għall-informazzjoni inkluża fil-prospett. Partikolarment, dawk il-persuni ser ikunu responabbli għall-inkużjoni fid-dokument ta' reġistrazzjoni ta' kwalunkwe intestatura ta' informazzjoni meħtieġa mill-awtorità kompetenti skond paragrafu 1.

4. Għall-għanijiet tal-paragrafu 1, l-emittent għandu jitqies li għandu storja finanzjarja kumplessa jekk il-kondizzjonijiet kollha li ġejjin japplikaw

▼M5

(a) l-impenn kollu tan-negozju tiegħu fiż-żmien meta tħejja l-prospett ma kienx rappreżentata preċiżament fl-informazzjoni finanzjarja storika li huwa meħtieġ jipprovdi skont il-punti 20.1 tal-Anness I, 15.1 tal-Anness XXIII, 20.1 tal-Anness XXV, 11 tal-Anness XXVII u 20.1 tal-Anness XXVIII;

▼M2

(b) dik l-ineżattezza teffettwa l-abilità ta' investatur milli jagħmel evalwazzjoni infurmata skond kif imsemmija fl-Artikolu 5(1) tad-Direttiva 2003/71/KE; u

(c) informazzjoni relatata ma' l-intrpriża tan-negozju tiegħu li hija meħtieġa sabiex l-investatur jagħmel evalwazzjoni bħal din hija inkluża fl-informazzjoni finanzjarja relatata ma' enità oħra.

5. Ghall-għanijiet ta’ paragrafu 1, emittent jitqies li għamel impenn finanzjarju importanti jekk ikun għamel ftehim li jorbtu li jagħmel transazzjoni li, meta ssir, aktarx li twassal għal bidla kumplessiva importanti.

F’dan il-kuntest, il-fatt li ftehim jistipula, skond il-kundizzjonijiet, jekk transazzjoni ssirx jew le, inkluż l-approvazzjoni minn awtorità regolatorja, ma jipprevjenix li dak il-ftehim jitqies li jorbot jekk hemm ċertezza raġjonevoli li dawk il-kundizzjonijiet ser jitwettqu.

Partikolarment, ftehim jitqies li jorbot meta t-twettiq ta’ transazzjoni titqies ikkundizzjonata mir-riżultat ta’ l-offerta tat-titoli li huma is-suġġett tal-prospett jew, fil-każ ta’ proposta għat-teħid ta’ pussess (takeover), jekk l-offerta għat-titoli li huma s-suġġett tal-prospett għandha l-għan li tiffinanzja dik l-akkwiżizzjoni.

▼M5

6. Għall-finijiet tal-paragrafu 5 ta’ dan l-Artikolu, u tal-punti 20.2 tal-Anness I, 15.2 tal-Anness XXIII u 20.2 tal-Anness XXV, bidla grossa sinifikanti tfisser varjazzjoni ta’ aktar minn 25 %, relattiva għal indikatur wieħed jew aktar tad-daqs tan-negozju tal-emittent, fis-sitwazzjoni ta’ emittent.

▼B

Artikolu 5

Building block ta' informazzjoni finanzjarja pro forma

Għall-informazzjoni finanzjarja pro forma, għandha tingħata l-informazzjoni skond il-building block stabbilit fl-Anness II.

Qabel l-informazzjoni finanzjarja pro forma għandu jkun hemm paragrafu ta' introduzzjoni u spjegazzjoni li jiddikjara f'termini ċari l-iskop ta' l-inklużjoni ta' din l-informazzjoni fil-prospett.

Artikolu 6

L-iskeda tan-nota ta' l-ishma tat-titoli

1. Għan-nota ta' l-ishma tat-titoli huwa meħtieġ li l-informazzjoni tingħata skond l-iskeda stabbilita fl-Anness III.

2. L-iskeda għandha tapplika għal ishma u titoli trasferibbli oħrajn ekwivalenti għal ishma.

▼M8

3. Fejn ishma b’digrieti jagħtu d-dritt li jiġu akkwistati l-ishma tal-emittent u dawn l-ishma ma jkunux ammessi għall-kummerċ f’suq regolat, l-informazzjoni meħtieġa mill-iskeda stabbilita fl-Anness XII minbarra l-punt 4.2.2 għandha tingħata wkoll.

▼B

Artikolu 7

L-iskeda tad-dokument ta' reġistrazzjoni ta' titoli ta' debitu u derivattivi għal titoli b'denominazzjoni kull unità ta' anqas minn EUR ►M5 100 000 ◄

Għad-dokument ta' reġistrazzjoni ta' titoli ta' debitu u derivattivi li jikkonċerna titoli li m'humiex koperti b'Artikolu 4 b'denominazzjoni kull unità ta' anqas minn EUR ►M5 100 000 ◄ jew, fejn m'hemmx denominazzjoni individwali, għal titoli li jistgħu jiġu akkwistati mal-ħruġ għal anqas minn EUR ►M5 100 000 ◄ kull titolu, l-informazzjoni għandha tingħata skond l-iskeda stabbilita fl-Anness IV.

Artikolu 8

L-iskeda tan-nota tat-titoli għal titoli ta' debitu b'denominazzjoni kull unità ta' anqas minn EUR ►M5 100 000 ◄

1. Għan-nota tat-titoli għal titoli ta' debitu b'denominazzjoni kull unità ta' anqas minn EUR ►M5 100 000 ◄ l-informazzjoni għandha tingħata skond l-iskeda stabbilita fl-Anness V.

2. L-iskeda għandha tapplika għal debitu fejn l-emittent għandu obbligazzjoni li tirriżulta mal-ħruġ li jħallas lill-investitur 100 % tal-valur nominali u b'żieda mal-ħlas ta' l-imgħax ukoll.

▼M8

3. Fejn titoli ta’ dejn huma skambjabbli jew konvertibbli f’ishma diġà ammessi għall-kummeċ f’suq regolat, l-informazzjoni meħtieġa minn punt 4.2.2 tal-iskeda stipulata fl-Anness XII għandha tingħata wkoll.

4. Fejn it-titoli ta’ dejn huma konvertibbli jew skambjabbli f’ishma li huma jew se jkunu maħruġa mill-emittent tat-titolu tad-dejn jew minn entità li tappartjeni għall-grupp tagħha u dawn l-ishma sottostanti mhumiex diġà ammessi għan-negozjar f’suq regolat, informazzjoni dwar l-emittent tal-ishma sottostanti għandha tingħata wkoll skont il-punti 3.1 u 3.2 tal-iskeda stipulata fl-Anness III jew, kif ikun il-każ, tal-iskeda proporzjonata stipulat fl-Anness XXIV.

5. Fejn titoli ta’ dejn b’digrieti jagħtu d-dritt li jiġu akkwistati l-ishma tal-emittent u dawn l-ishma ma jkunux ammessi għall-kummerċ f’suq regolat, l-informazzjoni meħtieġa mill-iskeda stabbilita fl-Anness XII minbarra l-punt 4.2.2 għandha tingħata wkoll.

▼B

Artikolu 9

Building block tal-garanziji

Għall-garanziji l-informazzjoni għandha tingħata skond il-building block stabbilit fl-Anness VI.

▼M5

Il-punt 3 tal-Anness VI ma għandux japplika fejn Stat Membru jaġixxi bħala garanti.

▼B

Artikolu 10

L-iskeda tad-dokument ta' reġistrazzjoni għal titoli ggarantiti b'attiv

Għad-dokument ta' reġistrazzjoni għal titoli ggarantiti b'attiv l-informazzjoni għandha tingħata skond l-iskeda stabbilita fl-Anness VII.

Artikolu 11

Building block tat-titoli ggarantiti b'attiv

Għall-building block ta' l-informazzjoni addizzjonali għan-nota tat-titoli għal titoli ggarantiti b'attiv l-informazzjoni għandha tingħata skond il-building block stabbilit fl-Anness VIII.

Artikolu 12

L-iskeda tad-dokument ta' reġistrazzjoni tat-titoli ta' debitu u derivattivi għal titoli b'denominazzjoni kull unità ta' mill-anqas EUR ►M5 100 000 ◄

Għad-dokument ta' reġistrazzjoni ta' titoli ta' debitu u derivattivi li jikkonċernaw titoli li m'humiex koperti b'Artikolu 4 b'denominazzjoni kull unità ta' mill-anqas EUR ►M5 100 000 ◄ jew, fejn m'hemmx denominazzjoni individwali, għal titoli li jistgħu jiġu akkwistati mal-ħruġ għal mill-anqas EUR ►M5 100 000 ◄ kull titolu, l-informazzjoni għandha tingħata skond l-iskeda stabbilita fl-Anness IX

Artikolu 13

L-iskeda tar-riċevuti tad-depositu

Għal riċevuti ta' depositi maħruġa fuq ishma l-informazzjoni għandha tingħata skond l-iskeda stabbilita fl-Anness X.

Artikolu 14

L-iskeda tad-dokument ta' reġistrazzjoni tal-banek

1. Għad-dokument ta' reġistrazzjoni tal-banek għal titoli ta' debitu u derivattivi u dawk it-titoli li m'humiex koperti b'Artikolu 4 l-informazzjoni għandha tingħata skond l-iskeda stabbilita fl-Anness XI.

2. L-iskeda stabbilita fil-paragrafu 1 għandha tapplika għal istituzzjonijiet ta' kreditu kif iddefinit fil-punt (a) ta' l-Artikolu 1(1) tad-Direttiva 2000/12/KE kif ukol għal istituzzjonijiet ta' kreditu ta' pajjiżi terzi li ma jaqgħux taħt din id- definizzjoni imma għandhom l-uffiċċju reġistrat tagħhom fi stat li huwa membru ta' l-OKED.

Dawn l-entitajiet jistgħu anke jużaw alternattivament l-iskedi tad-dokument ta' reġistrazzjoni previsti skond l-Artikli 7 u 12.

Artikolu 15

L-iskeda tan-nota tat-titoli għal titoli derivattivi

1. Għan-nota tat-titoli għal titoli derivattivi l-informazzjoni għandha tingħata skond l-iskeda stabbilita fl-Anness XII.

▼M8

2. L-iskeda għandha tapplika għal titoli li mhumiex fl-ambitu tal-applikazzjoni tal-iskedi l-oħrajn tan-nota tat-titoli msemmija fl-Artikoli 6, 8 u 16, ħlief għall-każijiet imsemmija fl-Artikolu 6(3), l-Artikolu 8(3) u (5) u l-Artikolu 16(3) u (5). L-iskeda għandha tapplika għal ċerti titoli fejn il-ħlas u/jew it-twettiq ta’ obbligi huma marbuta ma’ sottostanti.

▼B

Artikolu 16

L-iskeda tan-nota tat-titoli għal titoli ta' debitu b'denominazzjoni kull unità ta' mill-anqas EUR ►M5 100 000 ◄

1. Għan-nota tat-titoli għal titoli ta' debitu b'denominazzjoni kull unità ta' mill-anqas EUR ►M5 100 000 ◄ l-informazzjoni għandha tingħata skond l-iskeda stabbilita fl-Anness XIII.

2. L-iskeda għandha tapplika għal debitu fejn l-emittent għandu obbligazzjoni li tirriżulta mal-ħruġ li jħallas lill-investitur 100 % tal-valur nominali u b'żieda mal-ħlas ta' l-imgħax ukoll.

▼M8

3. Fejn titoli ta’ dejn huma skambjabbli jew konvertibbli f’ishma diġà ammessi għall-kummeċ f’suq regolat, l-informazzjoni meħtieġa minn punt 4.2.2 tal-iskeda stipulata fl-Anness XII għandha tingħata wkoll.

4. Fejn it-titoli ta’ dejn huma konvertibbli jew skambjabbli f’ishma li huma jew se jkunu maħruġa mill-emittent tat-titolu tad-dejn jew minn entità li tappartjeni għall-grupp tagħha u dawn l-ishma sottostanti mhumiex diġà ammessi għan-negozjar f’suq regolat, informazzjoni dwar l-emittent tal-ishma sottostanti għandha tingħata wkoll skont il-punti 3.1 u 3.2 tal-iskeda stipulata fl-Anness III jew, kif ikun il-każ, tal-iskeda proporzjonata stipulat fl-Anness XXIV.

5. Fejn titoli ta’ dejn b’digrieti jagħtu d-dritt li jiġu akkwistati l-ishma tal-emittent u dawn l-ishma ma jkunux ammessi għall-kummerċ f’suq regolat, l-informazzjoni meħtieġa mill-iskeda stabbilita fl-Anness XII minbarra l-punt 4.2.2 għandha tingħata wkoll.

▼B

Artikolu 17

Building block ta' l-informazzjoni addizzjonali fuq is-sehem iggarantit

1. Għall-informazzjoni addizzjonali dwar is-sehem iggarantit, id-deksrizzjoni tas-sehem iggarantit għandha tingħata skond il-building block stabbilit fl-Anness XIV.

Barra minn hekk, jekk l-emittent tas-sehem iggarantit huwa entità li tappartjeni lill-istess grupp, l-informazzjoni meħtieġa mill-iskeda imsemmija f'Artikolu 4 għandha tingħata dwar dak l-emittent.

2. L-informazzjoni addizzjonali imsemmija fl-ewwel sottoparagrafu tal-paragrafu 1 għandha tapplika biss għal dawk it-titoli li jikkonformaw maż-żewġ kondizzjonijiet li ġejjin:

(1) jistgħu ikunu kkonvertiti jew skambjati f'ishma jew titoli trasferibbli oħrajn ekwivalenti għal ishma, skond id-diskrezzjoni ta' l-emittent jew l-investitur, jew fuq il-bażi tal-kondizzjonijiet stabbiliti fil-mument tal-ħruġ, jew billi jagħtu, bi kwalunkwe mod ieħjew, il-possibilità li jkunu akkwistati ishma jew titoli trasferibbli oħrajn ekwivalenti għal ishma; u

▼M8

(2) sakemm dawn l-ishma jew titoli trasferibbli oħrajn ekwivalenti għal ishma jinħarġu jew se jinħarġu mill-emittent tat-titolu, minn entità li tappartjeni lill-grupp ta’ dak l-emittent jew minn parti terza u għadhom ma ġewx ikkummerċjati f’suq regolat jew suq ekwivalenti barra l-Unjoni fil-ħin tal-approvazzjoni tal-prospett li jkopri t-titoli, u li l-ishma sottostanti jew titoli trasferibbli oħrajn ekwivalenti għal ishma jistgħu jkunu forniti u riżolti fiżikament.

▼B

Artikolu 18

L-iskeda tad-dokument ta' reġistrazzjoni għal impriżi ta' investiment kollettiv tat-tip closed-end

1. Minbarra l-informazzjoni meħtieġa skond il-punti 1, 2, 3, 4, 5.1, 7, 9.1, 9.2.1, 9.2.3, 10.4, 13, 14, 15, 16, 17.2, 18, 19, 20, 21, 22, 23, 24, 25 ta' l-Anness I, għad-dokument ta' reġistrazzjoni għal titoli maħruġa mill-impriżi ta' investiment kollettiv tat-tip closed-end l-informazzjoni għandha tingħata skond l-iskeda stabbilita fl-Anness XV.

2. L-iskeda għandha tapplika għal impriżi ta' investiment kollettiv tat-tip closed-end li għandhom portafoll ta' attiv f'isem investituri li:

(1) huma rikonoxxuti mill-liġi nazzjonali ta' l-Istat Membru li fih huma nkorporati bħala impriża ta' investiment kollettiv tat-tip closed end; jew

(2) ma jieħdux u ma jfittxux li jieħdu kontroll legali jew maniġerjali ta' kwalunkwe wieħed mill-emittenti ta' l-investimenti ggarantiti tagħhom. F'każ bħal dan, il-kontroll legali u/jew il-parteċipazzjoni fil-korpi amministrattivi, maniġerjali jew ta' superviżjoni ta' l-emittent(i) garanti jistgħu jittieħdu fejn din l-azzjoni hija inċidentali għall-għan primarju ta' l-investiment, meħtieġa għall-protezzjoni ta' l-azzjonisti u f'ċirkostanzi biss fejn l-impriża ta' investiment kollettiv mhux se jeżerċita kontroll maniġerjali sinifikanti fuq l-operazzjonijiet ta' l-emittent(i) garanti.

Artikolu 19

L-iskeda tad-dokument ta' reġistrazzjoni għall-Istati Membri, il-pajjiżi terzi u l-awtoritajiet reġjonali u kummerċjali tagħhom

1. Għad-dokument ta' reġistrazzjoni għal titoli maħruġa mill-Istati Membri, mill-pajjiżi terzi u l-awtoritajiet reġjonali u kummerċjali tagħhom l-informazzjoni għandha tingħata skond l-iskeda stabbilita fl-Anness XVI.

2. L-iskeda għandha tapplika għat-tipi kollha ta' titoli maħruġa mill-Istati Membri, il-pajjiżi terzi u l-awtoritajiet reġjonali u kummerċjali tagħhom.

Artikolu 20

L-iskeda tad-dokument ta' reġistrazzjoni għall-korpi internazzjonali pubbliċi u għal emittenti ta' titoli ta' debitu ggarantiti minn stat membru ta' l-OKED

1. Għad-dokument ta' reġistrazzjoni għal titoli maħruġa mill-korpi internazzjonali pubbliċi u għal titoli primarji bla kondizzjoni u rrevokabilment, fuq il-bażi tal-leġislazzjoni nazzjonali, minn stat li huwa membru ta' l-OKED l-informazzjoni għandha tingħata skond l-iskeda stabbilita fl-Anness XVII.

2. L-iskeda għandha tapplika:

— għat-tipi kollha ta' titoli maħruġa mill-korpi internazzjonali pubbliċi,

— għal titoli ta' debitu ggarantiti bla kondizzjoni u rrevokabilment, fuq il-bażi tal-leġislazzjoni nazzjonali, minn stat li huwa membru ta' l-OKED.

▼M6

Artikolu 20a

Il-modulu tal-informazzjoni addizzjonali għall-kunsens mogħti skont l-Artikolu 3(2) tad-Direttiva 2003/71/KE

1. Għall-finijiet tat-tielet subparagrafu tal-Artikolu 3(2) tad-Direttiva 2003/71/KE, il-prospett għandu jinkludi dan li ġej:

(a) l-informazzjoni addizzjonali stabbilita fit-Taqsimiet 1 u 2 A tal-Anness XXX fejn il-kunsens mogħti jingħata lil intermedjarju finanzjarju wieħed speċifikat jew aktar;

(b) informazzjoni addizzjonali stabbilita fit-Taqsimiet 1 u 2B tal-Anness XXX fejn l-emittent jew il-persuna responsabbli għat-tfassil tal-prospett tagħżel li tagħti l-kunsens tagħha lill-intermedjarji finanzjarji kollha.

2. Fejn intermedjarju finanzjarju ma jikkonformax mal-kundizzjonijiet mehmuża mal-kunsens kif żvelat fil-prospett, ikun meħtieġ prospett ġdid skont it-tieni paragrafu tal-Artikolu 3(2) tad-Direttiva 2003/71/KE.

▼B

Artikolu 21

Kombinazzjoni ta' skedi u building blocks

1. L-użu tal-kombinazzjonijiet previst fit-tabella stabbilita fl-Anness XVIII għandu jkun mandatorju meta jitħejjew prospetti għat-tipi ta' titoli li għalihom jikkorrispondu dawn il-kombinazzjonijiet skond din it-tabella.

Madankollu, għal titoli mhux koperti minn dawn il-kombinazzjonijiet jistgħu jintużaw aktar kombinazzjonijiet.

2. L-aktar skeda komprensiva u strinġenti tad-dokument ta' reġistrazzjoni, i.e. l-aktar skeda li tinħtieġ informazzjoni fit-termini tan-numru tal-punti ta' informazzjoni u l-grad ta' l-informazzjoni inkluża fihom, tista'dejjem tintuża biex jinħarġu titoli li għalihom hija prevista skeda komprensiva u strinġenti tad-dokument ta' reġistrazzjoni, skond il-gradi ta' skedi li ġejjin:

(1) skeda tad-dokument ta' reġistrazzjoni ta' l-ishma;

(2) skeda tad-dokument ta' reġistrazzjoni ta' titoli ta' debitu u derivattivi għal titoli b'denominazzjoni kull unità ta' anqas minn EUR ►M5 100 000 ◄ ;

(3) skeda tad-dokument ta' reġistrazzjoni ta' titoli ta' debitu u derivattivi għal titoli b'denominazzjoni kull unità ta' mill-EUR ►M5 100 000 ◄ .

▼M5

3. L-emittent, l-offerent u l-persuna li qed titlob l-ammissjoni għan-negozju f’suq regolat jistgħu jagħżlu li jħejju prospett skont l-iskedi proporzjonati stabbiliti fl-Annessi XXIII biex XXIX minflok l-iskedi stabbiliti fl-Annessi I, III, IV, IX, X u XI kif deskritt hawn taħt u sakemm il-kondizzjonijiet rispettivi stabbiliti fl-Artikoli 26a, 26b u 26c jkunu ssodisfati.

Fejn l-emittent, l-offerent u l-persuna li qed titlob l-ammissjoni għan-negozju f’suq regolat jagħmel dik l-għażla:

(a) ir-referenza għall-Anness I fl-Anness XVIII għandha tinqara bħala referenza għall-Annessi XXIII jew XXV;

(b) ir-referenza għall-Anness III fl-Anness XVIII għandha tinqara bħala referenza għall-Annessi XXIV;

(c) ir-referenza għall-Anness IV fl-Anness XVIII għandha tinqara bħala referenza għall-Annessi XXVI;

(d) ir-referenza għall-Anness IX fl-Anness XVIII għandha tinqara bħala referenza għall-Annessi XXVII;

(e) ir-referenza għall-Anness X fl-Anness XVIII għandha tinqara bħala referenza għall-Annessi XXVIII;

(f) ir-referenza għall-Anness XI fl-Anness XVIII għandha tinqara bħala referenza għall-Annessi XXIX.

▼B

Artikolu 22

L-informazzjoni minima li trid tkun inkluża fi prospett bażi u t-termini finali tiegħu

▼M5

1. Prospett bażi għandu jitfassal permezz ta’ skeda jew komponent wieħed jew kombinazzjoni tagħhom provduti f’dan ir-Regolament skont il-kombinazzjonijiet għal tipi varji ta’ titoli stabbiliti fl-Anness XVIII.

▼M6

Prospett ta’ bażi għandu jkun fih il-punti ta’ informazzjoni meħtieġa fl-Annessi I sa XVII, fl-Anness XX u fl-Annessi XXIII sa XXX skont it-tip ta’ emittent u titoli involuti. L-awtoritajiet kompetenti ma għandhomx jesiġu li prospett ta’ bażi jinkludi punti ta’ informazzjoni li mhumiex inklużi fl-Annessi I sa XVII, fl-Anness XX jew fl-Annessi XXIII sa XXX.

▼M5

Sabiex tiġi żgurata l-konformità mal-obbligu msemmi fl-Artikolu 5(1) tad-Direttiva 2003/71/KE, l-awtorità kompetenti tal-Istat Membru tad-domiċilju, meta tapprova prospett bażi skont l-Artikolu 13 ta’ dik id-Direttiva, tista’ tirrikjedi, fuq bażi ta’ każ b’każ, li tiġi kompluta l-informazzjoni provduta mill-emittent, l-offerent jew il-persuna li qed titlob għall-ammissjoni għan-negozjar f’suq regolat, għal kull wieħed mill-punti tal-informazzjoni.

Fejn l-emittent, l-offerent u l-persuna qed titlob għall-ammissjoni għan-negozjar f’suq regolat fi prospett bażi skont l-Artikolu 5(2) tad-Direttiva 2003/71/KE, għal kull wieħed mill-punti tal-informazzjoni. Meta l-awtorità kompetenti tal-Istat Membru tad-domiċilju tapprova l-prospett bażi skont l-Artikolu 13 ta’ dik id-Direttiva, tista’ tirrikjedi, fuq bażi ta’ każ b’każ, li ċertu informazzjoni provduta fil-prospett bażi, tiġi inkluża wkoll fis-sommarju.

▼M5

1a. Il-prospett bażi jista’ jinkludi opzjonijiet fir-rigward tal-informazzjoni kategorizzata bħala Kategorija A, Kategorija B u Kategorija C, meħtieġa mill-iskedi u l-komponenti rilevanti tan-nota dwar it-titoli, u kif stabbilit fl-Annessi XX. It-termini finali għandhom jistabbilixxu liema minn dawn l-opzjonijiet hija applikabbli għall-ħruġ individwali, billi jirreferu għat-taqsimiet rilevanti tal-prospett bażi jew permezz tar-riproduzzjoni ta’ din l-informazzjoni.

▼B

2. L-emittent, l-offerent jew il-persuna li titlob li tidħol f'kummerċ f'suq regolat jistgħu iħallu barra punti ta' informazzjoni li ma jkunux magħrufa meta l-prospett bażi ikun approvat li jkun jista' jkun magħruf biss fil-ħin tal-ħruġ individwali.

3. L-użu tal-kombinazzjonijiet previst fit-tabella stabbilita fl-Anness XVIII għandu jkun mandatorju meta jitħejjew prospetti bażi għat-tipi ta' titoli li għalihom jikkorrispondu dawn il-kombinazzjonijiet skond din it-tabella.

Madankollu, għal titoli mhux koperti minn dawn il-kombinazzjonijiet jistgħu jintużaw aktar kombinazzjonijiet.

▼M5

4. It-termini finali mehmuża ma’ prospett bażi għandhom jinkludu biss dan li ġej:

(a) fi ħdan l-iskedi varji tan-noti dwar it-titoli skont liema jitfassal il-prospett bażi, dawk il-punti ta’ informazzjoni kategorizzati bħala Kategoriji B u C, kif deskritt fl-Anness XX. Fejn punt ma jkunx applikabbli għal prospett, il-punt għandu jidher fit-termini finali bil-kliem “mhux applikabbli”;

(b) fuq bażi volontarja, kwalunkwe “informazzjoni addizzjonali” stipulata fl-Anness XXI;

(c) kwalunkwe replika ta’, jew referenza għal opzjonijiet diġà previsti fil-prospett bażi, li huma applikabbli għall-ħruġ individwali;

It-termini finali ma għandhomx jemendaw jew jissostitwixxu kwalunkwe informazzjoni fil-prospett bażi.

▼B

5. Minbarra l-punti ta' informazzjoni stabbiliti fl-iskedi u building blocks imsemmija fl-Artikli 4 sa 20 l-informazzjoni li ġejja għandha tkun inkluża fil-prospett bażi:

1. indikazzjoni dwar l-informazzjoni li se tkun inkluża fit-termini finali;

▼M5

1a. taqsima li tinkludi mudell, il-“forma tat-termini finali”, li trid tintmela għal kull ħruġ individwali;

▼B

2. il-metodu tal-pubblikazzjoni tat-termini finali; jekk l-emittent m'huwiex f'posizzjoni li jistabbilixxi, fil-ħin ta' l-approvazzjoni tal-prospett, il-metodu tal-pubblikazzjoni tat-termini finali, indikazzjoni ta' kif il-pubbliku se jkun informat dwar liema metodu se jintuża għall-pubblikazzjoni tat-termini finali;

3. fil-każ ta' ħruġ ta' titoli non ekwità skond il-punt (a) ta' l-Artikolu 5(4) tad-Direttiva 2003/71/KE, deskrizzjoni ġenerali tal-programm.

6. Il-kategoriji ta' titoli li ġejjin biss jistgħu ikunu inklużi fi prospett bażi u t-termini finali tiegħu li jkopru ħruġ ta' tipi varji ta' titoli:

1. titoli ggarantiti b'attiv;

2. digrieti li jaqgħu taħt l-Artikolu 17;

3. titoli non-ekwità previsti taħt il-punt (b) ta' l-Artikolu 5(4) tad-Direttiva 2003/71/KE;

4. it-titoli non-ekwità l-oħrajn kollha inkluż digrieti bl-eċċezzjoni ta' dawk imsemmija f'(2).

Fit-tħejjija ta' prospett bażi l-emittent, l-offerent jew il-persuna li titlob li tidħol f'kummerċ f'suq regolat għandha tissepara b'mod ċar l-informazzjoni speċifika dwar kull wieħed mit-titoli differenti inklużi f'dawn il-kategoriji.

7. Fejn jiġri avveniment mistenni skond l-Artikolu 16(1) tad-Direttiva 2003/71/KE bejn iż-żmien li l-prospett bażi kien approvat u l-egħluq finali ta' l-offerta ta' kull ħarġa tat-titoli taħt il-prospett bażi jew, skond kif ikun il-każ, iż-żmien li fih jibda l-kummerċ tat-titoli f'suq regolat, l-emittent, l-offerent jew il-persuna li titlob li tidħol f'kummerċ f'suq regolat għandhom jippubblikaw supplement qabel l-egħluq finali ta' l-offerta jew id-dħul f'kummerċ ta' dawn it-titoli.

▼M5

Fejn l-emittent ikollu bżonn iħejji suppliment dwar l-informazzjoni fil-prospett bażi li jirrelata ma’ ħruġ speċifiku wieħed biss jew ma’ diversi ħruġ speċifiċi, id-dritt tal-investituri li jirtiraw l-aċċettazzjoni tagħhom skont l-Artikolu 16(2) tad-Direttiva 2003/71/KE għandu japplika biss għal ħruġ relevanti u mhux għal kwalunkwe ħruġ ieħor ta’ titoli skont il-prospett bażi.

▼B

Artikolu 23

Adattamenti għall-informazzjoni minima mogħtija fil-prospetti u prospetti bażi

1. Minkejja l-Artikli 3 it-tieni paragrafu u 22(1) it-tieni sottoparagrafu, fejn l-attivitajiet ta' l-emittent jaqgħu taħt waħda mill-kategoriji inklużi fl-Anness XIX, l-awtorità kompetenti ta' l-Istat Membru ta' l-oriġini, wara li tikkunsidra in-natura speċifika ta' l-attivitajiet involuti, tista' titlob għal informazzjoni adattata, b'żieda mal-punti ta' informazzjoni ininklużi fl-iskedi u building blocks stabbiliti fl-Artikli 4 sa 20, inkluż, fejn xieraq, valutazzjoni jew xi rapport ieħjew ta' espert dwar l-attiv ta' l-emittent, sabiex jikkonforma ma' l-obbligazzjoni imsemmija f'Artikolu 5(1) tad-Direttiva 2003/71/KE. L-awtorità kompetenti għandha minnufih tinforma lill-Kummissjoni tagħha.

Sabiex tinkiseb l-inklużjoni ta' kategorija ġdida fl-Anness XIX Stat Membru għandu jinnotifika ix-xewqa tiegħu lill-Kummissjoni. Il-Kummissjoni għandha taġġorna din il-lista billi ssegwi l-proċedura tal-Kumitat prevista f'Artikolu 24 tad-Direttiva 2003/71/KE.

2. Permezz ta' deroga mill-Artikli 3 sa 22, fejn l-emittent, l-offerent jew il-persuna li titlob li tidħol f'kummerċ f'suq regolat japplikaw għall-approvazzjoni tal-prospett jew prospett bażi għal titolu li m'huwiex l-istess imma komparabbli għat-tipi varji tat-titoli imsemmija fit-tabell tal-kombinazzjonijiet stabbiliti fl-Anness XVIII, l-emittent, l-offerent jew il-persuna li titlob li tidħol f'kummerċ f'suq regolat għandhom iżidu l-punti ta' informazzjoni relevanti minn skeda ta' nota tat-titoli oħra prevista fl-Artikli 4 sa 20 għall-iskeda tan-nota tat-titoli ewlenija magħżula. Din iż-żieda għandha ssir skond il-karatteristiċi ewlenin tat-titoli offruti lill-pubbliku jew introdotti kummerċjalment f'suq regolat.

3. Permezz ta' deroga mill-Artikli 3 sa 22, fejn l-emittent, l-offerent jew il-persuna li titlob li tidħol f'kummerċ f'suq regolat japplikaw għall-approvazzjoni tal-prospett jew prospett bażi għal tip ġdid ta' titolu, l-emittent, l-offerent jew il-persuna li titlob li tidħol f'kummerċ f'suq regolat għandha tinnotifika l-abbozz tal-prospett jew prospett bażi lill-awtorità kompetenti ta' l-Istat Membru ta' l-oriġini.

L-awtorità kompetenti għandha tiddeċiedi, b'konsultazzjoni ma' l-emittent, l-offerent jew il-persuna li titlob li tidħol f'kummerċ f'suq regolat, liema informazzjoni għandha tkun inkluża fil-prospett jew prospett bażi sabiex tikkonforma ma' l-obbligazzjoni imsemmija f'Artikolu 5(1) tad-Direttiva 2003/71/KE. L-awtorità kompetenti għandha minnufih tinforma lill-Kummissjoni tagħha.

Id-deroga imsemmija fl-ewwel sottoparagrafu għandha tapplika biss fil-każ ta' tip ġdid ta' titolu li għandu karatteristiċi kompletament differenti mit-tipi varji tat-titoli imsemmija fl-Anness XVIII, jekk il-karatteristiċi ta' dan it-titolu ġdid huma tali li ma tkunx applikabbli xi kombinazzjoni tal-punti ta' informazzjoni differenti imsemmija fl-iskedi u building blocks previsti fl-Artikli 4 sa 20.

4. Permezz ta' deroga mill-Artikli 3 sa 22, fil-każijiet fejn wieħed mill-punti ta' informazzjoni meħtieġa f'waħda mill-iskedi jew building blocks imsemmija fl-Artikli 4 sa 20 jew informazzjoni ekwivalenti ma jkunx applikabbli għall-emittent, għall-offerent jew għat-titoli li dwarhom għandu x'jaqsam il-prospett, dik l-informazzjoni għandha titħalla barra.

▼M5

Artikolu 24

L-kontenut tas-sommarju tal-prospett, tal-prospett bażi u tal-ħruġ individwali

1. L-emittent, l-offerent u l-persuna li qed titlob l-ammissjoni għan-negozjar f’suq regolat għandu jiddetermina l-kontenut dettaljat tas-sommarju msemmi fl-Artikolu 5(2) tad-Direttiva 2003/71/KE skont dan l-Artikolu.

Sommarju għandu jinkludi l-punti tal-informazzjoni prinċipali stipulati fl-Anness XXII. Fejn punt ma jkunx applikabbli għal prospett, dak il-punt għandu jidher fis-sommarju bil-kliem “mhux applikabbli”. It-tul tas-sommarju għandu jqis il-kumplessità ta’ emittent u t-titoli offerti iżda ma għandux jaqbeż is-7 % tat-tul tal-prospett jew 15-il paġna, skont liema jkun l-itwal. Ma għandux jinkludi kontroreferenzi għal partijiet oħra tal-prospett.

L-ordni tat-taqsimiet u tal-elementi tal-Anness XXII hija obbligatorja. Is-sommarji għandhom ikunu abbozzati f’lingwaġġ ċar, filwaqt li jippreżentaw l-informazzjoni prinċipali b’mod faċilment aċċessibbli u li jinftiehem. Fejn emittent mhuwiex obbligat li jinkludi sommarju fi prospett skont l-Artikolu 5(2), tad-Direttiva 2003/71/KE iżda jipproduċi taqsima b’ħarsa ġenerali fil-prospett, din it-taqsima ma għandhiex tiġi intitolata “Sommarju” sakemm l-emittent ma jikkonformax mar-rekwiżiti kollha tad-divulgazzjoni għas-sommarji stabbiliti f’dan l-Artikolu u fl-Anness XXII.

2. Is-sommarju ta’ prospett bażi jista’ jinkludu l-informazzjoni li ġejja:

(a) informazzjoni inkluża fil-prospett bażi;

(b) opzjonijiet għal informazzjoni meħtieġa mill-iskeda tan-nota dwar it-titoli u l-komponent(i) tagħha;

(c) informazzjoni meħtieġa mill-iskeda tan-nota dwar it-titoli u l-komponent(i) tagħha titħalla vojta biex tintmela aktar tard fit-termini finali.

3. Is-sommarju tal-ħruġ individwali għandu jipprovdi l-informazzjoni prinċipali tas-sommarju tal-prospett bażi flimkien mal-partijiet rilevanti tat-termini finali. Is-sommarju tal-ħruġ individwali għandu jkun fih dan li ġej:

(a) l-informazzjoni tas-sommarju tal-prospett bażi li hija rilevanti biss għall-ħruġ individwali;

(b) l-opzjonijiet li jkunu jinsabu fil-prospett bażi li huma rilevanti biss għall-ħruġ individwali kif determinat fit-termini finali;

(c) l-informazzjoni rilevanti mogħtija fit-termini finali li preċendentament kienet tħalliet barra fil-prospett bażi.

Fejn it-termini finali jirreferu għal diversi titoli li jvarjaw biss f’xi dettalji limitati ħafna, bħall-prezz tal-ħruġ jew id-data tal-maturità, sommarju wieħed tal-ħruġ individwali jista’ jiġi mehmuż ma’ dawk it-titoli kollha, sakemm l-informazzjoni li tirreferi għat-titoli differenti tkun segregata b’mod ċar.

Is-sommarju tal-ħruġ individwali għandu jkun soġġett għall-istess rekwiżiti bħat-termini finali u għandu jiġi anness magħhom.

▼B







KAPITOLU III

Il-format tal-prospett, prospett bażi u s-supplementi

Artikolu 25

Il-format tal-prospett

1. Fejn l-emittent, l-offerent jew il-persuna li titlob li tidħol f'kummerċ f'suq regolat jagħżlu, skond l-Artikolu 5(3) tad-Direttiva 2003/71/KE li jħejju prospett bħala dokument wieħed, il-prospett għandu jikkonsisti fil-partijiet li ġejjin u fl-ordni li ġejja:

1. werrej ċar u dettaljat;

2. is-sommarju previst f'Artikolu 5(2) tad-Direttiva 2003/71/KE;

3. il-fatturi ta' riskju marbuta ma' l-emittent u t-tip ta' titolu kopert mill-ħarġa;

4. il-punti ta' informazzjoni l-oħrajn inklużi fl-iskedi u building blocks li magħhom ikun tħejjal-prospett.

2. Fejn l-emittent, l-offerent jew il-il-persuna li titlob li tidħol f'kummerċ f'suq regolat jagħżlu, skond l-Artikolu 5(3) tad-Direttiva 2003/71/KE li jħejju prospett li jikkonsisti f'dokumenti separati, in-nota tat-titoli u d-dokument ta' reġistrazzjoni għandhom it-tnejn li huma jikkonsistu fil-partijiet li ġejjin u fl-ordni li ġejja:

1. werrej ċar u dettaljat;

2. skond kif ikun il-każ, il-fatturi ta' riskju marbuta ma' l-emittent u t-tip ta' titolu kopert mill-ħarġa;

3. il-punti ta' informazzjoni l-oħrajn inklużi fl-iskedi u building blocks li magħhom ikun tħejja l-prospett.

3. Fil-każijiet imsemmija fil-paragrafi 1 u 2, l-emittent, l-offerent jew il-persuna li titlob li tidħol f'kummerċ f'suq regolat għandhom ikunu ħielsa li jiddefenixxu l-ordni fil-presentazzjoni tal-punti ta' informazzjoni meħtieġa inklużi fl-iskedi u building blocks li magħhom ikun tħejja l-prospett.

4. Fejn l-ordni tal-punti ma tikkoinċidix ma' l-ordni ta' l-informazzjoni prevista fl-iskedi u building blocks li magħhom ikun tħejja l-prospett, l-awtorità kompetenti ta' l-Istat Membru ta' l-oriġini tista' titlob lill-emittent, l-offerent jew il-persuna li titlob li tidħol f'kummerċ f'suq regolat biex jipprovdu lista b'referenza doppja bl-iskop ta' l-iċċekkjar tal-prospett qabel l-approvazzjoni tiegħu. Din il-lista għandha tidentifika l-paġni fejn kull punt jista' jinsab fil-prospett.

5. Fejn is-sommarju ta' prospett irid ikun supplementat skond l-Artikolu 16(1) tad-Direttiva 2003/71/KE, l-emittent, l-offerent jew il-persuna li titlob li tidħol f'kummerċ f'suq regolat għandhom jiddeċiedu fuq il-bażi ta' każ każ jekk għandhomx jintegraw l-informazzjoni l-ġdida fis-sommarju oriġinali billi jipproduċu s-sommarju l-ġdid, jew billi jipproduċu supplement għas-sommarju.

Jekk l-informazzjoni l-ġdida tkun integrata fis-sommarju oriġinali, l-emittent, l-offerent jew il-persuna li titlob li tidħol f'kummerċ f'suq regolat għandhom jiżguraw li l-investituri ikunu jistgħu jidentifikaw faċilment il-bidliet, b'mod partikolari permezz ta' noti taħt.

▼M5

Fi kwalunkwe każ, ma għandux ikun meħteiġ iffajljar ta’ termini finali u sommarju tal-ħruġ individwali anness miegħu korrispondenti għal offerti magħmula qabel il-produzzjoni ta’ sommarju ġdid jew suppliment għas-sommarju.

▼B

Artikolu 26

Il-format tal-prospett bażi u t-termini finali tiegħu

1. Fejn l-emittent, l-offerent jew il-persuna li titlob li tidħol f'kummerċ f'suq regolat jagħżlu, skond l-Artikolu 5(4) tad-Direttiva 2003/71/KE li jħejju prospett bażi, il-prospett bażi għandu jikkonsisti fil-partijiet li ġejjin u fl-ordni li ġejja:

1. werrej ċar u dettaljat;

2. is-sommarju previst f'Artikolu 5(2) tad-Direttiva 2003/71/KE;

3. il-fatturi ta' riskju marbuta ma' l-emittent u t-tip ta' titolu jew titoli kopert mill-ħarġa jew ħarġiet;

4. il-punti ta' informazzjoni l-oħrajn inklużi fl-iskedi u building blocks li magħhom ikun tħejja l-prospett.

2. Minkejja l-paragrafu 1, l-emittent, l-offerent jew il-persuna li titlob li tidħol f'kummerċ f'suq regolat għandhom ikunu ħielsa li jiddefenixxu l-ordni fil-presentazzjoni tal-punti ta' informazzjoni meħtieġa inklużi fl-iskedi u building blocks li magħhom ikun tħejja l-prospett. L-informazzjoni fuq it-titoli differenti li jkunu jinsabu fil-prospett bażi għandhom ikunu sseparati b'mod ċar.

3. Fejn l-ordni tal-punti ma tikkoinċidix ma' l-ordni ta' l-informazzjoni prevista fl-iskedi u building blocks li magħhom ikun tħejja l-prospett, l-awtorità kompetenti ta' l-Istat Membru ta' l-oriġini tista' titlob lill-emittent, l-offerent jew il-persuna li titlob li tidħol f'kummerċ f'suq regolat biex jipprovdu lista b'referenza doppja bl-iskop ta' l-iċċekkjar tal-prospett qabel l-approvazzjoni tiegħu. Din il-lista għandha tidentifika l-paġni fejn kull punt jista' jinsab fil-prospett.

4. Fil-każ li l-emittent, l-offerent jew il-persuna li titlob li tidħol f'kummerċ f'suq regolat qabel ikunu irreġistraw dokument ta' reġistrazzjoni għal tip partikolari ta' titolu u, fi stadju ieħor wara, jagħżlu li jħejju prospett bażi f'konformità mal-kondizzjonijiet previsti fil-punti (a) u (b) ta' l-Artikolu 5(4) tad-Direttiva 2003/71/KE, il-prospett bażi għandu jkun fih:

1. l-informazzjoni li tkun tinsab fid-dokument ta' reġistrazzjoni preċedentament jew simultanjament irreġistrat u approvat għandha tkun inkorporata b'referenza, skond il-kondizzjonijiet previsti f'Artikolu 28 ta' dan ir-Regolament;

2. l-informazzjoni li b'mod ieħor tkun tinsab fin-nota tat-titoli relevanti mingħajr it-termini finali fejn it-termini finali m'humiex inklużi fil-prospett bażi.

▼M5

5. It-termini finali għandhom jiġu ppreżentati fil-forma ta’ dokument separat jew jiġi inkluż fil-prospett bażi. It-termini finali għandhom jitħejjew f’forma faċilment analizzabbli u komprensibbli.

Il-punti tal-iskeda tan-nota dwar it-titoli rilevanti u l-komponenti tagħha, li huma inklużi fil-prospett bażi ma għandhomx ikunu riprodotti fit-termini finali.

L-emittent, l-offerent u l-persuna li qed titlob l-ammissjoni għan-negozjar f’suq regolat jistgħu jinkludu kwalunkwe informazzjoni addizzjonali stipulata fl-Anness XXI fit-termini finali.

Għandha tiddaħħal fit-termini finali dikjarazzjoni ċara u prominenti li tindika:

(a) li t-termini finali jkunu ġew imħejjija għall-fini tal-Artikolu 5(4) tad-Direttiva 2003/71/KE u jridu jinqraw flimkien mal-prospett bażi u s-suppliment(i) tiegħu;

(b) meta prospett bażi u suppliment(i) ikunu ppubblikati skont l-Artikolu 14 tad-Direttiva 2003/71/KE;

(c) li sabiex tinkiseb l-informazzjoni kollha kemm il-prospett bażi u t-termini finali jridu jinqraw flimkien;

(d) li sommarju tal-ħruġ individwali huwa anness mat-termini finali.

It-termini finali jistgħu jinkludu l-firma tar-rappreżentant legali tal-emittent jew il-persuna responsabbli għall-prospett skont il-liġi nazzjonali rilevanti jew mill-firma tagħhom it-tnejn.

5a. It-termini finali u s-sommarju tal-ħruġ individwali għandhom jitfasslu fl-istess lingwa rispettivament bħall-verżjoni approvata tal-forma tat-termini finali tal-prospett bażi u bħas-sommarju tal-prospett bażi.

Meta t-termini finali jiġu kkomunikati tal-Istat Membru ospitanti jew, jekk hemm iktar minn Stat Membru ospitanti, lill-awtoritajiet kompetenti tal-Istati Membri ospitanti skont l-Artikolu 5(4) tad-Direttiva 2003/71/KE, għandhom japplikaw ir-regoli tal-lingwa li ġejjin għat-termini finali u s-sommarju anness:

(a) meta s-sommarju tal-prospett bażi jeħtieġ li jiġi tradott skont l-Artikolu 19 tad-Direttiva 2003/71/KE, is-sommarju għall-ħruġ individwali anness mat-termini finali għandu jiġi soġġett għall-istess rekwiżiti ta’ traduzzjoni bħas-sommarju tal-prospett bażi;

(b) meta l-prospett bażi jrid jiġi tradott skont l-Artikolu 19 tad-Direttiva 2003/71/KE, it-termini finali u s-sommarju tal-ħruġ individwali annessi miegħu, għandhom jiġu soġġetti għall-istess rekwiżiti ta’ traduzzjoni bħal tal-prospett bażi.

L-emittent għandu jikkomunika dawk it-traduzzjonijiet, flimkien mat-termini finali, lill-awtorità kompetenti tal-Istat Membru ospitanti jew, jekk hemm iktar minn Stat Membru ospitanti, lill-awtoritajiet kompetenti tal-Istati Membri ospitanti.

▼B

6. Fejn xi prospett bażi jirreferi għal titoli differenti, l-emittent, l-offerent jew il-persuna li titlob li tidħol f'kummerċ f'suq regolat għandhom jinkludu sommarju wieħed fil-prospett bażi għat-titoli kollha. L-informazzjoni dwar it-titoli differenti li tkun tinsab fis-sommarju, madankollu, għandha tkun isseparata b'mod ċar.

7. Fejn is-sommarju tal-prospett bażi irid ikun supplementat skond l-Artikolu 16(1) tad-Direttiva 2003/71/KE, l-emittent, l-offerent jew il-persuna li titlob li tidħol f'kummerċ f'suq regolat għandhom jiddeċiedu fuq il-bażi ta' każ każ jekk l-informazzjoni l-ġdida għadhiex tkun integrata fis-sommarju oriġinali billi jipproduċu sommarju ġdid, jew billi jipproduċu supplement għas-sommarju.

Jekk l-informazzjoni l-ġdida tkun integrata fis-sommarju oriġinali tal-prospett bażi billi jipproduċu sommarju ġdid, l-emittent, l-offerent jew il-persuna li titlob li tidħol f'kummerċ f'suq regolat għandhom jiżguraw li l-investituri ikunu jistgħu jidentifikaw faċilment il-bidliet, b'mod partikolari permezz ta' noti taħt.

8. L-emittenti, l-offerenti jew il-persuni li jitolbu li jidħlu f'kummerċ f'suq regolat jistgħu jiġbru f'dokument wieħed prospett bażi wieħed jew aktar differenti.

▼M5







KAPITOLU IIIa

REĠIM PROPORZJONAT TA’ DIVULGAZZJONI

Artikolu 26a

Skeda proporzjonata għal ħruġ ta’ drittijiet

1. L-iskedi proporzjonati stabbiliti fl-Annessi XXIII u XXIV għandhom japplikaw għall-ħruġ ta’ drittijiet, sakemm l-emittent ikollu ishma tal-istess klassi diġà ammessi għan-negozjar f’suq regolat jew f’faċilità multilaterali tan-negozjar kif definit fl-punt 15 tal-Artikolu 4(1) tad-Direttiva 2004/39/KE tal-Parlament Ewropew u tal-Kunsill ( 6 ).

2. Emittenti li l-ishma tagħhom tal-istess klassi huma diġà ammessi għan-negozjar f’faċilità multilaterali tan-negozjar jistgħu jagħmlu użu mill-iskeda stipulata fl-Annessi XXIII u XXIV biss meta r-regoli ta’ dik il-faċilità multilaterali tan-negozjar jinkludu dan li ġej:

(a) Dispożizzjonijiet li jirrikjedu li l-emittenti jippubblikaw rapporti finanzjarji annwali u rapporti ta’ awditjar fi żmien sitt xhur wara tmiem kull sena finanzjarja, rapporti finanzjarji ta’ kull sitt xhur fi żmien erba’ xhur wara tmien l-ewwel sitt xhur ta’ kull sena finanzjarja, u informazzjoni interna kif definit fil-punt 1 tal-ewwel paragrafu tal-Artikolu 1 tad-Direttiva 2003/6/KE skont l-Artikolu 6 ta’ dik id-Direttiva;

(b) Dispożizzjonijiet li jirrikjedu li l-emittenti jagħmlu r-rapporti u l-informazzjoni msemmija fil-punt (a) disponibbli għall-pubbliku billi jippubblikawhom fuq il-websajts tagħhom;

(c) dispożizzjonijiet li jipprevjenu abbuż minn informazzjoni privileġġata u manipulazzjoni tas-suq skont id-Direttiva 2003/6/KE.

3. Dikjarazzjoni fil-bidu tal-prospett għandha tindika biċ-ċar li l-ħruġ ta’ drittijiet huwa indirizzat lill-azzjonisti tal-emittent u li l-livell ta’ divulgazzjoni tal-prospett huwa proporzjonat għal dak it-tip ta’ ħruġ.

Artikolu 26b

Skedi proporzjonati għall-intrapriżi żgħar u medji u l-kumpaniji b’kapitalizzazzjoni tas-suq imnaqqsa

L-iskedi proporzjonati stabbiliti fl-Annessi XXV sa XXVIII għandhom japplikaw meta titoli maħruġa minn intrapriżi żgħar u medji u kumpaniji b’kapitalizzazzjoni tas-suq imnaqqsa jiġu offruti lill-pubbliku jew ammessi għan-negozjar f’suq regolat li jinsab jew li jopera fi Stat Membru.

Madankollu, intrapriżi żgħar u medji u kumpaniji b’kapitalizzazzjoni tas-suq imnaqqsa jistgħu minflok jagħżlu li jfasslu prospett skont l-iskedi stabbiliti fl-Annessi I sa XVII u XX sa XXIV.

Artikolu 26c

Rekwiżiti proporzjonati għal ħruġ minn istituzzjonijiet ta’ kreditu msemmija fl-Artikolu 1(2)(j) tad-Direttiva 2003/71/KE

L-istituzzjonijiet ta’ kreditu li joħorġu titoli msemmija fl-Artikolu 1(2)(j) tad-Direttiva 2003/71/KE li jħejju prospett skont l-Artikolu 1(3) ta’ dik id-Direttiva jistgħu jagħżlu li jinkludu fil-prospett tagħhom informazzjoni finanzjarja storika li tkopri biss l-aħħar sena finanzjarja, jew il-perjodu iqsar li fih l-emittent ikun ilu jopera, skont l-Anness XXIX ta’ dak ir-Regolament.

▼B







KAPITOLU IV

Informazzjoni u inkorporazzjoni b’referenza

▼M5 —————

▼B

Artikolu 28

L-arranġamenti għall-inkorporazzjoni b'referenza

1. L-informazzjoni tista' tkun inkorporata b'referenza fi prospett jew prospett bażi, b'mod speċjali jekk tkun tinsab f'wieħed mid-dokumenti li ġejjin:

1. informazzjoni finanzjarja annwali u proviżorja;

2. dokumenti ippreparati fl-okkażjoni ta' xi operazzjoni speċifika bħal merger jew de-merger;

3. dikjarazzjonijiet finanzjarji u rapporti ta' l-awditur;

4. memorandum u artikli ta' assoċjazzjoni;

5. prospetti u/jew prospetti bażi preċedentament approvati w ippubblikati;

6. informazzjoni regolata;

7. ċirkolarijiet lid-detenturi tat-titoli.

2. Id-dokumenti li jkun fihom l-informazzjoni li tista' tkun inkorporata b'referenza fi prospett jew prospett bażi jew fid-dokumenti li jiġbru dan kollu fihom għandhom jitħejjew skond id-disposizzjonijiet ta' l-Artikolu 19 tad-Direttiva 2003/71/KE.

3. Jekk xi dokument li jista' jkun inkorporat b'referenza ikun fih informazzjoni li jkun sarilha tibdil materjali, il-prospett jew prospett bażi għandhom jiddikjaraw din iċ-ċirkostanza u għandhom jagħtu l-informazzjoni aġġornata.

4. L-emittent, l-offerent jew il-persuna li titlob li tidħol f'kummerċ f'suq regolat jistgħu jinkorporaw informazzjoni fi prospett jew prospett bażi billi jagħmlu referenza biss għal ċertu partijiet tad-dokument, iżda għandhom jiddikjaraw li l-partijiet mhux inkorporati huma jew mhux relevanti għall-investitur jew koperta x'imkien ieħor fil-prospett.

5. Meta jinkoporaw l-informazzjoni b'referenza, l-emittenti, l-offerenti jew il-persuni li jitolbu li jidħlu f'kummerċ f'suq regolat għandhom ifittxu li ma jipperikolawx il-protezzjoni ta' l-investitur fit-termini tal-komprensibilità u l-aċċessibilità ta' l-informazzjoni.







KAPITOLU V

Il-pubblikazzjoni u d-disseminazzjoni tar-reklami

▼M10 —————

▼B







KAPITOLU VI

Disposizzjonijiet transitorji u finali

Artikolu 35

Informazzjoni finanzjarja storika

1. L-obbligazzjoni għal emittenti tal-Komunità li fil-prospett jiddikjaraw mill-ġdid l-informazzjoni finanzjarja storika skond r-Regolament (KE) Nru 1606/2002, stabbilita fl-Anness I il-punt 20.1, l-Anness IV il-punt 13.1, l-Anness VII il-punt 8.2, l-Anness X il-punt 20.1 u l-Anness XI il-punt 11.1 m'għandhomx japplikaw għal kwalunkwe perjodu qabel l-1 ta' Jannar 2004 jew, fejn emittent għandu titoli introdotti kummerċjalment f'suq regolat fl-1 ta' Lulju 2005, sakemm l-emittent ikun ippubblika l-ewwel kontijiet ikkonsolidati tiegħu skond ir-Regolament (KE) Nru 1606/2002.

2. Fejn emittent tal-Komunità huwa suġġett għal disposizzjonijiet nazzjonali transitorji adottati skond l-Artikolu 9 tar-Regolament (KE) Nru 1606/2002, l-obbligazzjoni li fil-prospett li jiddikjara mill-ġdid l-informazzjoni finanzjarja storika ma tapplikax għal kwalunkwe perjodu qabel l-1 ta' Jannar 2006 jew, fejn emittent għandu titoli introdotti kummerċjalment f'suq regolat fl-1 ta' Lulju 2005, sakemm l-emittent ikun ippubblika l-ewwel kontijiet ikkonsolidati tiegħu skond ir-Regolament (KE) Nru 1606/2002.

3. Sa 1 ta' Jannar 2007 l-obbligazzjoni li fil-prospett ssir dikjarazzjoni mill-ġdid ta' l-informazzjoni finanzjarja storika skond ir-Regolament (KE) Nru 1606/2002, stabbilita fl-Anness I il-punt 20.1, l-Anness IV il-punt 13.1, l-Anness VII il-punt 8.2, l-Anness X il-punt 20.1 u l-Anness XI il-punt 11.1 m'għandhomx japplikaw għal emittenti mill-pajjiżi terzi:

1. li għandhom it-titoli tagħhom introdotti kummerċjalment f'suq regolat fl-1 ta' Jannar 2007; u

2. li ppreżentaw u ppreparaw l-informazzjoni finanzjarja storika skond l-i standards nazzjonali ta' l-ikkontjar tal-pajjiż terz.

F'dan il-każ, l-informazzjoni finanzjarja storika għandha tkun akkumpanjata b'informazzjoni aktar dettaljata u/jew addizzjonali jekk id-dikjarazzjonijiet finanzjarji inklużi fil-prospett ma jagħtux stampa vera u ġusta ta' l-attiv u l-passiv, tal-posizzjoni finanzjarja u tal-profitt u t-telf ta' l-emittent.

4. Emittenti ta' pajjiż terz li jkunu ppreparaw l-informazzjoni finanzjarja storika skond standards aċċettati internazzjonalment kif imsemmi f'Artikolu 9 tar-Regolament (KE) Nru 1606/2002 jistgħu jużaw din l-informazzjoni fi kwalunkwe prospett irreġistrat qabel l-1 ta' Jannar 2007, mingħajr ma jkunu obbligati li jagħmlu dikjarazzjoni mill-ġdid.

▼M3

5. Mill-1 ta' Jannar 2009, l-emittenti ta' pajjiżi terzi għandhom jippreżentaw l-informazzjoni finanzjarja storika tagħhom skond wieħed jew l-ieħor minn dawn l-istandards tal-kontabbiltà li ġejjin:

(a) l-Istandards Internazzjonali tar-Rappurtar Finanzjarju adottati skond ir-Regolament (KE) Nru 1606/2002;

(b) l-Istandards Internazzjonali tar-Rappurtar Finanzjarju bil-kundizzjoni li n-noti dwar ir-rapporti finanzjarji vverifikati li jiffurmaw parti mill-informazzjoni finanzjarja storika jkun fihom stqarrija espliċita u bla riserva li dawn ir-rapporti finanzjarji jikkonformaw mal-Istandards Internazzjonali tar-Rappurtar Finanzjarju skond l-IAS 1 Preżentazzjoni ta' Rapporti Finanz jarji;

(c) il-Prinċipji tal-Kontabbiltà Aċċettati Ġeneralment tal-Ġappun;

(d) il-Prinċipji tal-Kontabbiltà Aċċettati Ġeneralment tal-Istati Uniti tal-Amerika.

▼M4

Minbarra l-istandards imsemmija fl-ewwel subparagrafu, mill-1 ta’ Jannar 2012, l-emittenti ta’ pajjiżi terzi jistgħu jippreżentaw l-informazzjoni finanzjarja storika tagħhom skont l-istandards li ġejjin:

(a) Il-Prinċipji tal-Kontabbiltà Ġeneralment Aċċettati tar-Repubblika Popolari taċ-Ċina;

(b) il-Prinċipji tal-Kontabbiltà Ġeneralment Aċċettati tal-Ġappun;

(ċ) Il-Prinċipji tal-Kontabbiltà Ġeneralment Aċċettati tar-Repubblika tal-Korea.

▼M5

5a. Emittenti ta’ pajjiżi terzi mhumiex soġġetti għal rekwiżit, taħt punt 20.1 tal-Anness I; punt 13.1 tal-Anness IV; punt 8.2 tal-Anness VII; punt 20.1 tal-Anness X; punt 11.1 tal-Anness XI; punt 15.1 tal-Anness XXIII; punt 20.1 tal-Anness XXV; punt 13.1 tal-Anness XXVI; punt 20.1 tal-Anness XXVIII; jew punt 11 tal-Anness XXIX, li jiddikjaraw mill-ġdid l-informazzjoni finanzjarja storika, inkluża fi prospett u rilevanti għas-snin finanzjarji qabel is-snin finanzjarji li jibdew fl- ►M9 1 ta' April 2016 ◄ jew wara, jew għal rekwiżit taħt punt 8.2.bis tal-Anness VII; punt 11.1 tal-Anness IX; punt 20.1.bis tal-Anness X; punt 11.1 tal-Anness XXVII; punt 20.1 tal-Anness XXVIII, li jipprovdu deskrizzjoni narrattiva tad-differenzi bejn l-Istandards Internazzjonali għar-Rappurtar Finanzjarju adottati skont ir-Regolament (KE) Nru 1606/2002 u l-prinċipji ta’ kontabbiltà skont liema titfassal din l-informazzjoni relatata mas-snin finanzjarji li jibdew fl- ►M9 1 ta' April 2016 ◄ jew wara, sakemm l-informazzjoni finanzjarja storika ma titħejjiex skont il-Prinċipji ta’ Kontabbiltà Ġeneralment Aċċettati tar-Repubblika tal-Indja.

▼M3 —————

▼B

6. Id-disposizzjonijiet ta' Artikolu għandhom japplikaw ukoll għall-Anness VI, il-punt 3.

Artikolu 36

Id-dħul fis-seħħ

Dan ir-Regolament għandu jidħol fis-seħħ fl-Istati Membri fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.

Huwa għandu japplika mill-1 ta' Lulju 2005.

Dan ir-Regolament għandu jorbot fl-intier tiegħu u japplika direttament fl-Istati Membri kollha.









ANNESS I

Annessi I sa XVII: Skedi u building blocks

Anness XVIII: Tabella ta' kombinazzjonijiet ta' skedi u building blocks

Anness XIX: Lista ta' emittenti speċjalisti









ANNESS I

Il-ħtiġijiet minimi ta' żvelar għad-dokument ta' reġistrazzjoni ta' l-ishma (skeda)







1. PERSUNI RESPONSABBLI 1.1. Il-persuni kollha responsabbli għall-informazzjoni mogħtija fid-Dokument ta' Reġistrazzjoni u, kif ikun il-każ, għal ċertu partijiet tiegħu, ma', fil-każ ta' l-aħħar, indikazzjoni ta' dawn il-partijiet. Fil-każ ta' persuni naturali inkluż membri tal-korpi amministrattivi, maniġerjali u ta' superviżjoni ta' l-emittent indika l-isem u l-funzjoni tal-persuna; fil-każ ta' persuni ġuridiċi indika l-isem u l-uffiċju reġistrat. 1.2. Dikjarazzjoni minn dawk responsabbli għad-dokument ta' reġistrazzjoni li, wara li ngħatat attenzjoni raġonevoli biex ikun żgurat li hekk huwa l-każ, l-informazzjoni li tinsab fid-dokument ta' reġistrazzjoni hija, sa' fejn jafu huma, skond il-fatti u ma tħalla xejn barra minnha li jista jaffetwa l-importanza tagħha. Skond kif ikun il-każ, dikjarazzjoni minn dawk responsabbli għal ċertu partijiet tad-dokument ta' reġistrazzjoni li, wara li ngħatat attenzjoni raġonevoli biex ikun żgurat li hekk huwa l-każ, l-informazzjoni li tinsab fil-parti tad-dokument ta' reġistrazzjoni li għaliha huma responsabbli hija, safejn jafu huma, skond il-fatti u ma tħalla xejn barra minnha li jista jaffetwa l-importanza tagħha. 2. AWDITURI STATUTORJI 2.1. L-ismijiet u l-indirizzi ta' l-awdituri ta' l-emittent għall-perjodu kopert mil-informazzjoni finanzjarja storika (flimkien mas-sħubija f'korp professjonali). 2.2. Jekk xi awdituri irriżenjaw, tneħħew jew ma ġewx maħtura mill-ġdid matul il-perjodu kopert mill-informazzjoni finanzjarja storika, indika d-dettalji jekk huma relevanti. 3. INFORMAZZJONI FINANZJARJA MAGĦŻULA 3.1. Informazzjoni finanzjarja storika magħżula li tikkonċerna l-emittent, ippreżentata għal kull sena finanzjarja għall-perjodu kopert mill-informazzjoni finanzjarja storika, u kwalunkwe perjodu finanzjarju proviżorju sussegwenti, fl-istess munita bħall-informazzjoni finanzjarja. L-informazzjoni finanzjarja storika magħżula għandha tipprovdi il-figuri ewlenin li jispjegaw fil-qosor il-kondizzjoni finanzjarja ta' l-emittent. 3.2. Jekk tkun pprovduta xi informazzjoni finanzjarja magħżula għall-perjodi proviżorji, trid tiġi pprovduta wkoll informazzjoni komparattiva mill-istess perjodu fis-sena finanzjarja ta' qabel, ħlief li l-ħtieġa għall-informazzjoni komparattiva tal-karta tal-bilanċ tkun sodisfatta bil-preżentazzjoni ta' l-informazzjoni tal-karta tal-bilanċ ta' l-aħħar tas-sena. 4. FATTURI TA' RISKJU Żvelar prominenti ta' fatturi ta' riskju li huma speċifiċi għall-emittent jew l-industrija tiegħu fit-taqsima intitolata “Fatturi ta' riskju”. 5. INFORMAZZJONI DWAR L-EMITTENT 5.1. L-istorja u l-iżvilupp ta' l-emittent 5.1.1. L-isem legali u kummerċjali ta' l-emittent 5.1.2. Il-post ta' registrazzjoni ta' l-emittent u n-numru ta' reġistrazzjoni tiegħu 5.1.3. Id-data ta' l-inkorporazzjoni u t-tul tal-validità ta' l-emittent, ħlief fejn hija ndefinita 5.1.4. Il-forma domiċiljari u legali ta' l-emittent, il-leġislazzjoni li taħtha jopera l-emittent, il-pajjiż ta' l-inkorporazzjoni tiegħu, u l-indirizz u n-numru tat-telefon ta' l-uffiċċju reġistrat tiegħu (jew il-post prinċipali tan-negozju jekk differenti mill-uffiċju reġistrat) 5.1.5. L-avvenimenti importanti fl-iżvilupp tan-negozju ta' l-emittent. 5.2. Investimenti 5.2.1. Deskrizzjoni, (inkluż l-ammont) ta' l-investimenti prinċipali ta' l-emittent għal kull sena finanzjarja għall-perjodu kopert mill-informazzjoni finanzjarja storika sad-data tad-dokument ta' reġistrazzjoni. 5.2.2. Deskrizzjoni ta' l-investimenti prinċipali ta' l-emittent li huma attivi, inkluż id-distribuzzjoni ġeografika ta' dawn l-investimenti (lokali u barra) u l-metodu ta' finanzjament (intern jew estern) 5.2.3. Informazzjoni dwar l-investimenti prinċipali futuri ta' l-emittent li fuqhom il-korpi maniġerjali diġa għamlu rabtiet sodi. 6. SOMMARJU DWAR IN-NEGOZJU 6.1. L-attivitajiet prinċipali 6.1.1. Deskrizzjoni tan-natura ta' l-operazzjonijiet u l-attivitajiet prinċipali ta' l-emittent, u l-fatturi ewlenin li jikkonċernawhom, li jispjegaw il-kategoriji ewlenin tal-prodotti mibjugħa u/jew is-servizzi imwettqa għal kull sena finanzjarja għall-perjodu kopert mill-informazzjoni finanzjarja storika; u 6.1.2. Indikazzjoni ta' kwalunkwe prodotti u/jew servizzi ġodda sinifikanti li ġew introdotti u, jekk l-iżvilupp ta' prodotti jew servizzi ġodda ikun pubblikament żvelat, għandu jissemma l-istat ta' dan l-iżvilupp. 6.2. Swieq prinċipali Deskrizzjoni tas-swieq prinċipali li fihom jikkompeti l-emittent, inkluż rendikont tad-dħul totali skond il-kategorija ta' l-attività u s-suq ġeografiku għal kull sena finanzjarja għall-perjodu kopert mill-informazzjoni finanzjarja storika. 6.3. Fejn l-informazzjoni mogħtija skond il-punti 6.1 u 6.2 kienet influwenzata minn fatturi eċċezzjonali, semmi dan il-fatt. 6.4. Jekk huwa relevanti għan-negozju jew profitabilità ta' l-emittent, sommarju ta' l-informazzjoni dwar il-grad tad-dipendenza ta' l-emittent, fuq il-patenti jew liċenzi, kuntratti industrijali, kummerċjali jew finanzjarji jew proċessi ġodda tal-manifattura. 6.5. Il-bażi għal kwalunkwe dikjarazzjonijiet magħmula mill-emittent dwar il-posizzjoni kompettitiva tiegħu. 7. L-ISTRUTTURA ORGANIZZAZZJONALI 7.1. Jekk l-emittent huwa parti minn grupp, deskrizzjoni qasira tal-grupp u tal-posizzjoni ta' l-emittent fil-grupp. 7.2. Lista tas-sussidjarji sinifikanti ta' l-emittent, inkluż l-isem, il-pajjiż ta' l-inkorporazzjoni jew residenza, il-proporzjon ta' l-interess proprjetarju u, jekk differenti, il-proporzjon tal-saħħa tal-vot li għandu. 8. PROPRJETÀ, IMPJANTI W APPARAT 8.1. Informazzjoni dwar kwalunkwe attiv fiss tanġibbli eżistenti jew ippjanat, inkluż proprjetajiet mikrija, u kwalunkwe impedimenti maġġuri fuqhom. 8.2. Deskrizzjoni ta' kwalunkwe kwistjonijiet ambjentali li jistgħu jaffetwaw l-utilizzazzjoni ta' l-attiv fiss tanġibbli ta' l-emittent l-attiv fiss tanġibbli. 9. REVIŻJONI OPERATTIVA U FINANZJARJA 9.1. Il-kondizzjoni finanzjarja Sakemm mhux kopert x'imkien ieħor fid-dokument ta' reġistrazzjoni, ipprovdi deskrizzjoni tal-kondizzjoni finanzjarja ta' l-emittent, tibdil fil-kondizzjoni finanzjarja u r-riżultati ta' l-operazzjonijiet għal kull sena u perjodu proviżorju, li għalihom l-informazzjoni finanzjarja storika hija meħtieġa, inkluż il-kawżi tat-tibdil materjali minn sena għal sena fl-informazzjoni finanzjarja sa fejn huwa meħtieġ biex ikun mifhum in-negozju sħiħ ta' l-emittent. 9.2. Ir-riżultati operattivi 9.2.1. Informazzjoni dwar fatturi sinifikanti, inkluż avvenimenti mhux tas-soltu jew mhux frekwenti jew żviluppi ġodda, li jaffetwaw materjalment id-dħul mill-operazzjonijiet ta' l-emittent, li tindika kemm id-dħul kien affetwat. 9.2.2. Fejn id-dikjarazzjonijiet finanzjarji jiżvelaw tibdil materjali fil-bejgħ u d-dħul nett, ipprovdi diskussjoni narrattiva tar-raġunijiet għal dan it-tibdil. 9.2.3. Informazzjoni dwar kwalunkwe policies governattivi, ekonomiċi, fiskali, monetarji jew politiċi jew fatturi li affetwaw materjalment, jew jistgħu jaffetwaw materjalment, direttament jew indirettament, l-operazzjonijiet ta' l-emittent. 10. IR-RIŻORSI KAPITALI 10.1. Informazzjoni dwar ir-riżorsi kapitali ta' l-emittent (kemm għal żmien qasir jew twil); 10.2. Spjegazzjoni tas-sorsi u l-ammonti ta', u deskrizzjoni narrattiva, taċ-ċirkolazzjonijiet tal-flus ta' l-emittent; 10.3. Informazzjoni dwar il-ħtiġijiet ta' self u l-istruttura ta' finanzjament ta' l-emittent; 10.4. Informazzjoni dwar kwalunkwe restrizzjonijiet fuq l-użu tar-riżorsi kapitali li affetwaw materjalment, jew jistgħu jaffetwaw materjalment, direttament jew indirettament, l-operazzjonijiet ta' l-emittent. 10.5. Informazzjoni dwar is-sorsi ta' finanzjament antiċipati meħtieġa biex ikunu ssodisfati l-obbligazzjonijiet imsemmija fil-punti 5.2.3 u 8.1. 11. RIĊERKA U ŻVILUPP, PATENTI U LIĊENZI Fejn hu relevanti, ipprovdi deskrizzjoni tal-politika ta' riċerka u żvilupp ta' l-emittent għal kull sena finanzjarja għall-perjodu kopert mill-informazzjoni finanzjarja storika, inkluż l-ammont minfuq fuq l-attivitajiet ta' riċerka u żvilupp iffinanzjati mill-emittent. 12. INFORMAZZJONI DWAR XEJRIET 12.1. Ix-xejriet riċenti l-aktar sinifikanti fil-produzzjoni, il-bejgħ u l-inventarju, u l-ispejjeż u l-prezzijiet tal-bejgħ mit-tmiem ta' l-aħħar sena finanzjarja sad-data tad-dokument ta' reġistrazzjoni. 12.2. Informazzjoni dwar kwalunkwe xejriet magħrufa, inċertezzi, talbiet, rabtiet jew avvenimenti li raġonevolment x'aktarx li jkollhom effett materjali fuq il-prospetti ta' l-emittent għal mill-anqas is-sena finanzjarja kurrenti. 13. TBASSIR JEW STIMI TAL-PROFITT Jekk emittent jagħżel li jinkludi tbassir tal-profitt jew stima tal-profitt id-dokument ta' reġistrazzjoni irid ikun fih l-informazzjoni stabbilita fil-punti 13.1 u 13.2. 13.1. Dikjarazzjoni li tistabbilixxi t-teoriji prinċipali li fuqhom l-emittent ibbaża t-tbassir, jew l-istima tiegħu. Għandu jkun hemm distinzjoni ċara bejn it-teoriji dwar il-fatturi li l-membri tal-korpi amministrattivi, maniġerjali jew ta' superviżjoni jistgħu jinfluwenzaw u t-teoriji dwar il-fatturi li huma esklussivament barra mill-influwenza tal-membri tal-korpi amministrattivi, maniġerjali jew ta' superviżjoni; it-teoriji iridu jkunu jinftehmu mill-investituri, ikunu speċifiċi u preċiżi u ma jikkonċernawx l-eżattezza ġenerali ta' l-istimi marbuta mat-tbassir. ▼M6 13.2. Rapport imħejji minn accountants jew awdituri indipendenti li jiddikjaraw li fl-opinjoni tal-accountants jew l-awdituri indipendenti, it-tbassir jew l-istima nġabru kif xieraq fuq il-bażi ddikjarata, u li l-bażi tal-kontabilità użata għat-tbassir jew l-istima tal-profitt hija konsistenti mal-politiki tal-kontabilità tal-emittent. Fejn informazzjoni finanzjarja tirrigwarda s-sena finanzjarja preċedenti u fiha biss ċifri li ma jfixklux u li huma konsistenti biżżejjed maċ-ċifri finali li għandhom jiġu ppubblikati fid-dikjarazzjonijiet finanzjarji annwali awditjati li jmiss għas-sena finanzjarja preċedenti, u l-informazzjoni meħtieġa ta’ spjegazzjoni għall-valutazzjoni taċ-ċifri, mhux se jkun meħtieġ rapport sakemm il-prospett ikun jinkludi d-dikjarazzjonijiet kollha li ġejjin: (a) il-persuna responsabbli minn din l-informazzjoni finanzjarja, jekk tkun differenti minn dik responsabbli mill-prospett inġenerali, tapprova dik l-informazzjoni; (b) accountants jew awdituri indipendenti qablu li din l-informazzjoni finanzjarja hija konsistenti biżżejjed maċ-ċifri finali li għandhom jiġu ppubblikati fid-dikjarazzjonijiet finanzjarji annwali awditjati li jmiss; (c) din l-informazzjoni finanzjarja ma ġietx awditjata. ▼B 13.3. It-tbassir tal-profitt jew l-istima iridu jkunu ppreparati fuq bażi komparabbli ma' l-informazzjoni finanzjarja storika. 13.4. Jekk it-tbassir tal-profitt fi prospett li diġa ġie ppubblikat mill-emittent għadu dovut, ipprovdi dikjarazzjoni li tistabbilixxi jekk it-tbassir għadux korrett jew le fil-ħin tad-dokument ta' reġistrazzjoni, u spegazzjoni dwar għaliex dan it-tbassir m'għadux validu jekk dan ikun il-każ. 14. KORPI AMMINISTRATTIVI, MANIĠERJALI, U TA' SUPERVIŻJONI U L-AMMINISTRAZZJONI GĦOLJA 14.1. L-ismijiet, l-indirizzi tan-negozju u l-funzjonijiet tal-persuni li ġejjin ta' l-emittent u indikazzjoni ta' l-attivitajiet prinċipali imwettqa minnhom “l barra minn dak l-emittent fejn dawn huma sinifikanti fil-kuntest ta' dak l-emittent:” (a) il-membri tal-korpi amministrattivi, maniġerjali jew ta' superviżjoni; (b) is-sħab b'responsabbiltà mhux limitata, fil-każ ta' sħubija limitata b'kapital azzjonarju; (ċ) il-fundaturi, jekk l-emittent ilu stabbilit għal anqas minn ħames snin; u (d) kwalunkwe manager għoli li huwa relevanti biex jistabbilixxi li l-emittent għandu l-kompetenza u l-esperjenza xierqa għall-ġestjoni tan-negozju ta' l-emittent. Fil-każ ta' kull membru tal-korpi amministrattivi, maniġerjali jew ta' superviżjoni ta' l-emittent u ta' kull persuna imsemmija fil-punti (b) u (d) ta' l-ewwel sottoparagrafu, id-dettalji tal-kompetenza maniġerjali u l-esperjenza relevanti ta' din il-persuna u l-informazzjoni li ġejja: (a) l-ismijiet tal-kumpanniji u partnerships li tagħhom din il-persuna kienet membru tal-korpi amministrattivi, maniġerjali jew ta' superviżjoni tagħhom jew sħab fi kwalunkwe żmien fil-ħames snin ta' qabel, b'indikazzjoni dwar jekk l-individwu għadux jew le membru tal-korpi amministrattivi, maniġerjali jew ta' superviżjoni jew sħab tagħhom. Mhux meħtieġ li ssir lista tas-sussidjarji kollha ta' l-emittent li tagħhom il-persuna hija wkoll membru tal-korpi amministrattivi, maniġerjali jew ta' superviżjoni; (b) kwalunkwe kundanni mill-qorti fuq offiżi ta' frodi għal mill-anqas il-ħames snin ta' qabel; (ċ) dettalji ta' kwalunkwe fallimenti, ordnijiet ta' amministrazzjoni jew likwidazzjonijiet li magħhom il-persuna deskritta f'(a) u (d) ta' l-ewwel sottoparagrafu li kienet qed taġixxi fil-kapaċità ta' kwalunkwe waħda mill-posizzjonijiet stabbiliti f'(a) u (d) ta' l-ewwel sottoparagrafu kienet assoċjata għal mill-anqas il-ħames snin ta' qabel; (d) dettalji ta' kwalunkwe inkriminazzjoni pubblika uffiċjali u/jew sanzjonijiet ta' din il-persuna minn awtoritajiet statutorji jew regolatorji (inkluż korpi professjonali maħtura) u jekk din il-persuna qatt kienitx skwalifikata mill-qorti milli taġixxi bħala membru tal-korpi amministrattivi, maniġerjali jew ta' superviżjoni ta' emittent jew milli taġixxi fil-ġestjoni jew il-kondotta ta' l-affari ta' kwalunkwe emittent għal mill-anqas il-ħames snin ta' qabel. Jekk m'hemmx informazzjoni bħal din x'tiġi żvelata, trid issir dikjarazzjoni li tikkonferma dan. 14.2. Konflitti ta' interess ta' korpi amministrattivi, maniġerjali, u ta' superviżjoni u ta' l-amministrazzjoni għolja Konflitti ta' interess potenzali bejn kwalunkwe doveri ta' l-emittent, tal-persuni imsemmija fil-punt 14.1 u l-interessi privati tagħhom u jew doveri oħrajn għandhom jiġu ddikjarati b'mod ċar. Fil-każ li m'hemmx konflitti bħal dawn, trid issir dikjarazzjoni li tikkonferma dan. Kwalunkwe arranġament jew ftehim ma' azzjonisti maġġuri, konsumaturi, fornituri jew oħrajn, li magħom kwalunkwe persuna imsemmija fil-punt 14.1 kienet magħżula bħala membru tal-korpi amministrattivi, maniġerjali jew ta' superviżjoni jew membru ta' l-amministrazzjoni għolja. Dettalji ta' kwalunkwe restrizzjonijiet maqbula mill-persuni imsemmija fil-punt 14.1 dwar it-tnaqqis matul perjodu speċifiku ta' żmien fil-valur detenut fit-titoli ta' l-emittent. 15. REMUNERAZZJONI U BENEFIĊĊJI Dwar l-aħħar sena finanzjarja sħiħa għal dawk il-persuni imsemmija fil-punti (a) u (d) ta' l-ewwel sottoparagrafu tal-punt 14.1: 15.1. L-ammont ta' remunerazzjoni imħallsa (inkluż kwalunkwe kumpens ta' kontinġenza jew diferit), u benefiċċji in natura mogħtija lil persuni bħal dawn mill-emittent u s-sussidjarji tiegħu għal servizzi fil-kapaċitajiet kollha lill-emittent u s-sussidjarji tiegħu minn kwalunkwe persuna. Din l-informazzjoni trid tingħata fuq bażi individwali sakemm ma jkunx meħtieġ żvelar individwali fil-pajjiż ta' l-oriġini ta' l-emittent u ma jkunx żvelat pubblikament b'mod ieħor mill-emittent. 15.2. L-ammonti totali imwarrba jew akkumulati mill-emittent jew is-sussidjarji tagħhom biex jipprovdi pensjoni, ta' l-irtirar jew benefiċċji simili. 16. PRATTIĊI TAL-BORD Dwar l-aħħar sena finanzjarja sħiħa ta' l-emittent, u sakemm mhux speċifikat b'mod ieħor, dwar dawk il-persuni imsemmija fil-punt (a) ta' l-ewwel sottoparagrafu ta' 14.1: 16.1. Id-data ta' l-iskadenza tal-kariga kurrenti, jekk applikabbli, u l-perjodu li matulu l-persuna serviet f'din il-kariga. 16.2. Informazzjoni dwar kuntratti ta' servizz tal-membri tal-korpi amministrattivi, maniġerjali jew ta' superviżjoni ma' l-emittent jew ta' kwalunkwe miss-sussidjarji tagħhom li jipprovdu benefiċċji fit-tmiem ta' l-impjieg, jew dikjarazzjoni negattiva xierqa. 16.3. Informazzjoni dwar il-kumitat ta' l-awditjar u l-kumitat ta' remunerazzjoni ta' l-emittent, inkluż l-ismijiet tal-membri tal-kumitat u sommarju dwar it-termini ta' referenza li taħthom jopera l-kumitat. 16.4. Dikjarazzjoni dwar jekk l-emittent jikkonformax jew le mar-reġim(i) tat-tmexxija korporattiva tal-pajjiż tiegħu ta' l-inkorporazzjoni. Fil-każ li l-emittent ma jikkonformax ma' reġim bħal dan, trid tiġi inkluża dikjarazzjoni li tikkonferma dan flimkien ma' spjegazzjoni dwar għaliex l-emittent ma jikkonformax ma' reġim bħal dan. 17. IMPJEGATI 17.1. Jew in-numru ta' impjegati fit-tmiem tal-perjodu jew il-medja ta' kull sena finanzjarja għall-perjodu kopert mill-informazzjoni finanzjarja storika sad-data tad-dokument ta' reġistrazzjoni (u t-tibdil f'dawn in-numri, jekk relevanti) u, jekk possibbli u relevanti, rendikont tal-persuni impjegati skond il-kategorija ewlenija ta' l-attività u l-post ġeografiku. Jekk l-emittent jimpjega numru sinifikanti ta' impjegati temporanji, inkludi informazzjoni dwar in-numru medju ta' impjegati temporanji matul is-sena finanzjarja l-aktar riċenti. 17.2. Pussess ta' isħma u l-għażliet fuq l-istokk Dwar kull persuna imsemmija fil-punti (a) u (d) ta' l-ewwel sottoparagrafu tal-punt 14.1. ipprovdi informazzjoni dwar il-pussess ta' l-ishma u kwalunkwe għażliet fuq dawn l-ishma ta' l-emittent fid-data prattikabbli l-aktar riċenti. 17.3. Deskrizzjoni dwar kwalunkwe arranġamenti biex l-imġjegati jiġu nvoluti fil-kapital ta' l-emittent. 18. L-AZZJONISTI MAĠĠURI 18.1. Safejn l-emittent ikun jaf, l-isem ta' kwalunkwe persuna ħlief jekk membru tal-korpi amministrattivi, maniġerjali jew ta' superviżjoni li, direttament jew indirettament, għandha interess fil-kapital jew id-drittijiet tal-vot ta' l-emittent li huma notifikati taħt il-liġi nazzjonali ta' l-emittent, flimkien ma' l-ammont ta' kull interess ta' din il-persuna jew, jekk m'hemmx persuni bħal dawn, dikjarazzjoni negattiva xierqa. 18.2. Jekk l-azzjonisti maġġuri ta' l-emittent għandhomx drittijiet tal-vot differenti, jew dikjarazzjoni negattiva xierqa. 18.3. Safejn l-emittent ikun jaf, għid jekk l-emittent direttament jew indirettament għandux sid jew huwa kkontrollat u minn min u ddeskrivi in-natura ta' dan il-kontroll u ddeskrivi il-miżuri fis-seħħ biex ikun żgurat li dan il-kontroll ma jkunx abbużat. 18.4. Deskrizzjoni ta' kwalunkwe arranġamenti, magħrufa mill-emittent, li t-tħaddim tagħhom jista' f'xi data sussegwenti jirriżulta f'tibdil fil-kontroll ta' l-emittent. 19. OPERAZZJONIJIET TA' PARTIJIET RELATATI Dettalji ta' operazzjonijiet ta' partijiet relatati (li għal dawn l-iskopijiet huma dawk stabbiliti fl-I standards adottati skond ir-Regolament (KE) Nru 1606/2002), li l-emittent jidħol fihom matul il-perjodu kopert mill-informazzjoni finanzjarja storika u sad-data tad-dokument ta' reġistrazzjoni, għandhom jiġu żvelati skond l-i standard rispettiv adottat skond ir-Regolament (KE) Nru 1606/2002 jekk applikabbli. Jekk dawn l-i standards ma japplikawx għall-emittent l-informazzjoni li ġejja trid tiġi żvelata: (a) in-natura u l-grad ta' kwalunkwe operazzjonijiet li huma – bħala operazzjoni waħda jew fl-intier tagħhom – relevanti għall-emittent. Fejn operazzjonijiet ta' partijiet relatati bħal dawn m'humiex konklużi wara ċertu żmien ipprovdi spjegazzjoni dwar għaliex dawn l-operazzjonijiet ma ġewx konklużi wara ċertu żmien. Fil-każ ta' self li għadu ma tħallasx inkluż garanziji ta' kwalunkwe tip indika l-ammont dovut; (b) l-ammont jew il-perċentwali li tagħhom l-operazzjonijiet ta' partijiet relatati jifformaw parti tal-valur tal-bejgħ ta' l-emittent. 20. INFORMAZZJONI FINANZJARJA LI TIKKONĊERNA L-ATTIV U L-PASSIV TA' EMITTENT, IL-POSIZZJONI FINANZJARJA U L-PROFITTI U T-TELF 20.1. Informazzjoni finanzjarja storika Informazzjoni finanzjarja storika awditjata li tkopri t-tlett snin finanzjarji l-aktar riċenti (jew perjodu simili iqsar li fih l-emittent kien qed jopera), u r-rapport ta' awditjar dwar kull sena. ►M2 Jekk emittent jkun biddel id-data tar-referenza tal-kontabilità tiegħu matul il-perjodu li għalih intalbet l-informazzjoni finanzjarja storika, l-informazzjoni storika vverifikata trid tkopri mill-inqas 36 xahar, jew il-perjodu kollu li l-emittent ilu jopera, liema jkun l-anqas. ◄ Din l-informazzjoni finanzjarja trid tkun ippreparata skond ir-Regolament (KE) Nru 1606/2002, jew jekk mhux applikabbli skond l-i standards ta' l-ikkontjar nazzjonali ta' l-Istat Membru għal emittenti mill-Komunità. Għal emittenti minn pajjiż terz, din l-informazzjoni finanzjarja trid tiġi ppreparata skond l-i standards ta' l-ikkontjar nazzjonali adottati skond il-proċedura ta' l-Artikolu 3 tar-Regolament (KE) Nru 1606/2002 jew skond l-i standards ta' l-ikkontjar nazzjonali tal-pajjiż terz ekwivalenti għal dawn l-i standards. Jekk din l-informazzjoni finanzjarja m'hijiex ekwivalenti għal dawn l-i standards, għandha tiġi ppreżentata fil-forma ta' dikjarazzjonijiet finanzjarji ddikjarati mill-ġdid. L-informazzjoni finanzjarja storika awditjata ta' l-aħħar sentejn għandha tkun ippreżentata u ppreparata f'forma konsistenti ma' dik li tkun se tiġi adottata fid-dikjarazzjonijiet finanzjarji ippubblikati li jmiss ta' l-emittent b'kunsiderazzjoni għall-i standards ta' l-ikkontjar u l-politika u l-leġislazzjoni applikabbli għal dikjarazzjonijiet finanzjarji annwali bħal dawn. Jekk l-emittent kien qed jopera fl-isfera kurrenti ta' l-attività ekonomika għal anqas minn sena, l-informazzjoni finanzjarja storika awditjata li tkopri dak il-perjodu għandha tkun ippreparata skond l-i standards applikabbli għad-dikjarazzjonijiet finanzjarji annwali skond ir-Regolament (KE) Nru 1606/2002, jew jekk mhux applikabbli l-i standards nazzjonali ta' l-ikkontjar ta' l-Istat Membru national meta l-emittent ikun mill-Komunità. Għal emittenti ta' pajjiż terz, l-informazzjoni finanzjarja storika trid tiġi ppreparata skond l-i standards ta' l-ikkontjar internazzjonali adottati skond il-proċedura ta' l-Artikolu 3 tar-Regolament (KE) Nru 1606/2002 jew skond l-i standards nazzjonali ta' l-ikkontjar tal-pajjiż terz ekwivalenti għal dawn l-i standards. Din l-informazzjoni finanzjarja storika trid tkun awditjata. Jekk din l-informazzjoni finanzjarja awditjata tkun ppreparata skond l-i standards nazzjonali ta' l-ikkontjar, l-i